Gaiak: Odile Kruzeta - Euskonews\nOdile Kruzeta armaginen herrian jaio zen; 1957ko azaroaren 6an etorri zen mundura, eta azken hamar urteotan Euskadi Irratiko zuzendari karguan egon da. Argazkia: EITBk utzita.\nEibarren hazi zen eta era berean, eskolara bertan joan zen. Hamalau urte besterik ez zituela, bere herriko kronikak idazten zituen Zeruko Argia aldizkarirako. Alabaina, urteekin goi mailako ikasketak egiteko ordua iritsi zitzaion eta Odilek fisika gustuko zuela–eta, Donostiako Euskal Herriko Unibertsitateko kanpusean eman zuen izena eta bertan lizentziatu zen. Ikasle garai haietan halaber, musika banda bateko abeslaria izan zen; Izukaitz zen taldearen izena eta folk estiloko kantak sortzen zituzten. Ordurako musika matematika irakasle lanarekin uztartzen zuen gipuzkoarrak.\nIrrati elkarrizketa bat egin zioten taldeari eta handik gutxira dei bat jaso zuen Kruzetak. Lan eskaintza bat egin zioten, irratian musika saio bat gidatzea, hain zuzen. Odileren erantzuna ezezko borobila izan zen, haren hitzetan, bere burua gai ikusten ez zuelako. Hala ere, bigarren telefono dei bat egin zioten gipuzkoarrari eta beste saio mota batetan aritzeko aukera eman zioten orduan, albistegietan hain justu. Hasieran zalantza izpiren bat eduki zuen arren, lanbidea erakutsiko zion norbait alboan izango zuela ziurtatu zioten eta baiezkoa eman zuen.\nModu horretan bere bizitzako etapa berri bati eman zion hasiera Odilek. Euskadi Irratiko langile berriak trikimailu guztiak ikasi behar izan zituen: informatibo batetako gidoia idaztetik, irakurtzera. Irratiak Donostiako Andia kalean zeukan estudioa 1982. urtean eta bertan murgildu zen aurrenekoz Kruzeta; ostean, Larramendi kalera mugitu ziren eta azkenik, Miramonera.\nEtengabe ikasten aritu da hasi zenetik eta iritsi zitzaion konpentsazioa, ezen irratsaioa egitetik, informatiboetako buru izatera pasa zen eibartarra, eta hamahiru urtez egon zen kargu hartan. Beste urrats bat haratago eman zuen bere ibilbide profesionalean eta modu horretan, Euskadi Irratiko zuzendari izendatu zuten 1999.urtean; Gaztea eta EITB Musika ere bere ardurapean egon dira.\nOgibide honetan lan zintzoa eta zorrotza egitea behar–beharrezkoa dela ikasi du urte guzti hauetan eta gizartearekiko sentsibilizazio berezia eduki behar dela dio. Are gehiago, audientzia eta kalitatearen arteko oreka bilatzeko ahalegin guztiak egin ditu; lorpenaren gaineko gogoeta, irratiko entzuleei utziz.\nEuskadi Irratiko zuzendari karguan 1999tik 2009ra arte aritu ostean, Rosa Diez de Urrestarazuri pasatu dio lekukoa. Lanbide honek eman dion onena aparteko jendearekin harremanetan egoteko aukera dela aitortzen du eta hori betirako berarekin edukiko duen esperientzia ahaztezina da.


naiz: hedabidea zara - Urriaren 22tik 28ra, Emakumeen Mundu Martxaren XI. Nazioarteko Topaketa, Bilbon\nUrriaren 22tik 28ra, Emakumeen Mundu Martxaren XI. Nazioarteko Topaketa, Bilbon\nBatu indarrak, urrutira goaz! Gure gorputzen eta lurraldeen burujabetzara! lelopean, 40 herrialdetako 130 emakumek baino gehiago hartuko dute parte Emakumeen Mundu Martxaren XI. Nazioarteko Topaketan.\nMunduko osoko esperientzietatik edan eta Euskal Herriko mugimendu feminista elikatu eta indartzea dute helburu, aliantzak landuta. Hain justu, urriaren 27an, Feministon Herria festa egingo dute, Bilboko Areatzan.


Dokumentuak 1.a: Zer da eTwinning? - eTwinning\nDokumentuak 1.a: Zer da eTwinning?\nHona jo: nabigazioa, bilatu\tItzuli 1. unitatera 1985eko udazken arratsalde batean, egonaldiko trukean etorritako ikasle moduan agertu zitzaidan Europa. Ikaskide batek bere etxera bolada baterako bizitzera etorria zen mutiko ingeles bat aurkeztu zigun, gure institutuan hiru hilabetean ikasten jardungo zuena. Gogoan dut nola iruditu zitzaidan amets erakargarria eta... eskuraezina. Nire familiak ez zezakeen halako gasturik egin, eta, beken aukera ere egon zitekeen arren, ez nuen inondik ere ikusten nire irudimenean ingeles bat egunero gure etxean eguna joan eta eguna etorri afaritan patata-tortilla jaten. Harrezkero hogei urte baino gehiago joan dira, eta, aurtengo udazkenean, azkenean, amets hura egia bihur dezaket Comenius proiektu moduan. Orain, Naqueran, gorputz-hezkuntzako maisu behin betiko lanpostua dudanez gero, pentsa ditzaket epe erdiko eta luzeko proiektuak eta ez dut inolako asmorik Europako Batzordeak Batasuneko beste herriekin hezkuntza-proiektu bateratuetan parte hartzeko eskaintzen didan aukera atzeratzen eta luzatzen ibiltzeko.'Lehen urratsa Batzordearen hezkuntza-ekintzaren batean parte hartzeko proposamena nire ikastetxeko klaustroko maisuei luzatu eta azaltzea izan da. Klaustrokokideen onespena eta laguntza jasotakoan, bigarren urratsa eTwinning atarian inskribatzea izan da. Eta hirugarrena, kideak bilatzea izango da, proiektuaren ideia azaldu eta kideak bilatzea. Ondoren, proiektua sortuko dugu era formalean, eta, azkenean, dena behar bezala badoa, 09/10 ikasturtean abiaraziko dugu. Eguberrietako opor egunak neronentzako opari bat egiteko aprobetxatu ditut: eTwinning-en inskribatzeko. Eta are opari handiagoa izan da niretzat atariko beste kide batzuengandik mezuak jasotzen hastea. Aitortu behar dut hunkitu ere egin nauela ikusteak hain leku desberdinetako jendeak, Erresuma Batuko, Errumaniako, Greziako edo Turkiakoek, Joko eta Kirol Tradizionalen Trukeko proiektuaren proposamena erakargarria iruditu zaiela. Egun batzuk barru poz-pozik itzuliko naiz ikastetxera eta honen guztiaren berri emango diet nire klaustrokideei. Urte berria hasiko dugu eta baliteke urte berri honetan ametsak egia bihurtzea. Juan Dols "Emilio Lluch de Náquera" Ikastetxe Publikoa (Valentzia, Espainia) (eTwinning España blogean argitaratua) Edukiak\n1 Zer da eTwinning?\n2 Zer da eTwinning proiektu bat?\n3 eTwinning-en oinarri pedagogikoak\n4 Ezaugarriak eta proiektu motak\n5 Zer eskaintzen die eTwinning-ek parte-hartzaileei?\n6 Zer iritzi dute irakasleek?\n7 eTwinnig TVEko La2ekoLa aventura del saber\nZer da eTwinning? eTwinning proiektua eskolen arteko senidetzeak sustatzea helburu duen ekimena da eta herri europar desberdinetako bi ikastetxe edo bi baino gehiagoren arteko elkarlaneko proiektuak garatzea partaideek aldez aurretik adostutako edozein gairen inguruan. 2005ean hasi zen eLearning programaren oinarrizko atal moduan eta 2007az geroztik Etengabeko Ikaskuntza Programan sartuta dago Comenius-en neurri lagungarri moduan. Berez, ekintza deszentralizatua da eta, hala denez geroz, ez du nahitaez Etengabeko Ikaskuntza Programako Agentzia Nazionalek koordinatua izan beharrik. Agentzia horiek ekintza honetan duten egitekoa unitate honetako beste atal batean aztertuko da. Esparru europarrean Laguntza Zerbitzu Nagusiak (LZN), (www.etwinning.net), antolatzen du eTwinning; Brusselan du bere egoitza. Esparru nazionalean, berriz, dagokien Laguntza Zerbitzu Nazionalek koordinatzen dute. Espainian, Laguntza Zerbitzu Nazionala (LZNZ) Hezkuntza Ministerioaren Hezkuntza Teknologien Institutuaren menpe dago eta autonomi erkidego guztiekin koordinatuta (www.etwinning.es). Sortu zenetik etengabe hazi eta hazi ari izan da eTwinning. Zazpi urte hauetan, eTwinning-ek 175000 baino gehiago kide bildu ditu Europa osoan, 2550 proiektu aktibotan dihardutenak. Espainian 7100 baino gehiago ikastetxe daude erregistratuta eta 13900 irakasle. Proiektu aktiboak 700 dira. Eta kopuru horiek hazi eta hazi ari dira etengabe. Egungo partaide kopuruaren berri izan nahi baduzu, jo dezakezu Zerbitzu Nagusiaren web-orrira http://www.etwinning.net nahiz Zerbitzu Nazionalarenera http://www.etwinning.es eTwinning Unibertsitatearen aurretiko hezkuntza-maila guztientzat da. Haur, Lehen, Bigarren Hezkuntzako arlo, gai eta familia profesional guztiek dute tokia eTwinning-en. Laneko hizkuntzak kideek berek hautatzen dituzten dira. Jakina, espainola ere bai; gero eta gehiago erabiltzen da Europan eta hala erakusten dute eTwinning proiektuek. Parte hartzen duten herrien kopurua ere hazi egin da; hogeita hamahiru dira orain. Programara biltzen azken herria Mazedoniako Errepublika izan da, 2012an, hain zuzen ere. Hona hemen zerrenda osoa: Alemania\nZer da eTwinning proiektu bat? eTwinning proiektu bat herri europar desberdinetako bi edo bi baino gehiago ikastetxek aldez aurretik adostutako gai bati buruzko elkarlana da. Elkarren arteko lankidetza hori Interneteko plataforma baten bidez eta beste IKT tresna batzuen bidez gauzatzen da. Hasierako eTwinning-eko tresna haietan aldaketak izan dira eta bilakaera bat izan da, baina proiektuaren oinarria lehengoa bera da. Ikastaro honetako hurrenez hurreneko unitateetan xeheki aztertuko ditugu aspektu horiek guztiak, baina aurreratu dezagun hemen bertatik unitate honen gainerako guztia bere testuinguruan kokatzea ahalbidetzen digun informazio funtsezkoa. Irakaslea eTwinning-ekin harremanean sartzen den une beretik, hainbat fase betetzen ditu, hainbat funtzio dituzten eta pribatutasun-maila desberdinak dituzten tresna eta baliabideak erabiliz. Pribatutasun-maila txikienetik handienera ordenan ipinita, honako hauek dira tresna eta baliabide horiek: Atariak: eTwinning-ekiko lehen kontaktua atarien bidez egiten da, dela web espainiarraren bidez (www.etwinning.es), dela europarraren bidez (www.etwinning.net). Bi atariek eskaintzen dute informazio interesgarria, eskaintzen dituzte berriak, ideiak eta apoioa, guztia era publikoan eta atarietara heltzen den ororentzako eskuragarri. Hemendik hurrengo fasera igarotzen da. Erregistroa: Erabiltzaileek eTwinning-en erregistroa egiteko beren datu pertsonal batzuk eta beren lantegiaren beste batzuk eman behar dituzte. Datuak sartu, profil bat bete eta proiektuan zer ideia landu nahi dituzten azaldu behar dute. Norberaren mahaigainerako sarbidea berehala egin daiteke erabiltzaile-izena eta pasahitzaren bidez, nahiz eta Zerbitzu Nazionalak datuak benetakoak direla egiaztatzen duen. Mahaigaina: Beste irakasleekin harremanetan jartzeko plataforma da, ideiak konpartitzeko eta eztabaidatzeko, taldeak sortzeko eta, azkenik, proiektuari ekiteko. Erabiltzaileak eskura ditu hor hainbat tresna, hala nola, foroa, barne-mezularitza, kontaktuen zerrenda edo norberaren profilaren kudeaketa. Erregistratutakoan, irakasle batek har dezake parte eTwinning Taldeetan, Topaketa Didaktikoetan edo, baita Irakasleen Gela bat sortu ere, proiektu bat hasia duen ala ez alde batera utzirik. Proiektu bat nola erregistratu: Topatu baldin baduzu lankide izan nahi zenukeen norbait eta elkarren artean adostu baldin baduzu nola egingo duzuen lan, orain duzu proiektua erregistratzeko unea. Orain arte bezala, dena mahaigainaren bidez egiten da. Proiektua onesteko nahitaez bete beharreko eskakizun bakarra da bi irakaslek hastea eta biak herri desberdinetakoak izatea. Irakasle horiek dira "kide fundatzaileak". Proiektua onetsitakoan, irakasle gehiago ere bil daitezke, kopuruaren aldetik mugarik gabe eta edozein naziotakoak ere direla ("kide gehituak"). Ez dago proiektuen aldez aurretiko ebaluaziorik; oro har, gorago aipatu den eskakizuna betetzen duten eta irakaskuntza jardunean onartzen diren eduki eta xedeak jasotzen dituzten proiektu guztiak onartzen dira. Onespena eman aurretik, Laguntza Zerbitzu Nazionalak, autonomi erkidegoekin elkarlanean jardunda, berriro ere begiratzen ditu datuak benetakoak diren eta eskola-komunitatea jakinean dagoen egiaztatzeko. TwinSpace: Proiektua onetsitakoan bi kide sortzaileen herrialdeetako Laguntza Zerbitzu Nazionalek proiektuari onespena emandakoan, besterik gabe bi lan-esparru sortzen dira: Aurrerapen Bloga (Twinblog) eta TwinSpace. Lehenengoa blog bat da, irakasle lankideek proiektuaren garapeneko etapa eta xehetasun garrantzitsuenak jaso eta adieraz ditzaketen bloga. . "TwinSpace", berriz, elkarlanerako plataforma; ikasleak sar daitezkeen eta lan egin dezaketen ingurune segurua. Esparru horretan irakasleek baimendutako partaideak baino ez daitezke sar: beste irakasle batzuk, ikasleak, gurasoak... Irakasle horiek erabateko kontrola dute erabiltzaileen baimenen gainean. Plataforma horretan eskura daude hainbat komunikazio tresna (posta, foroa, txata) eta edukien kudeatzaile bat dokumentu, argazki, soinuak eta abar konpartitzeko. Eduki horiek guztiak argitara daitezke edo esparru pribatuan gorde.\nAurreko paragrafoetan mintzagai izan ditugun inguruneak erraz bereizten dira beren diseinua eta kolorearen bidez. Hurrengo unitateetan aztertuko ditugu xeheki. eTwinning-en oinarri pedagogikoak Gogoratu behar dugu eLaerning programaren sorrerako helburua –eta eTwinning ardatzeko ekintza da programa horretan– Europar Batasunak bere herritarrak oinarrizko gaitasunetan formatzeko duen beharrari erantzutea dela, hezkuntza-arloko eske horri erantzutea: - Gaitasun komunikatibo linguistikoa - Gaitasun matematikoa - Mundu fisikoaren ezagutza gaitasuna eta harekin elkarreraginean aritzekoa - Informazioaren tratamendua eta gaitasun digitala - Ikasten ikasteko gaitasuna - Gaitasun soziala eta jendetasuna - Autonomia eta ekimen personala - Gaitasun kulturala eta artistikoa Hori abiapuntu dela, eTwinning estuki erlazionatuta dauden hiru ardatz nagusitan egituratuta dago: Dimentsio europarra IKTen erabilera Elkarlana\nDimentsio europarra eTwinning 32 herri europarretako irakasle eta ikasleek osatzen duten komunitatea da. Irakasleentzat beste nazio batzuetako lankideak ezagutzeko, ideiak elkarri helarazteko, interes komunei buruz eztabaidatu eta elkarren artean proiektuak egiteko ingurunea da. Ikasleentzat, berriz, ikasgelako ateak zabaltzeko aukera bat, gehienetan zuzeneko ezaguerarik ez duten errealitate batekin kontaktua egiteko aukera. Bestelako kultur eta hizkuntz komunitate batekoa izan arren, ordenagailuaren beste aldean gure xede berak dituen pertsona bat izateak gaitasun linguistiko eta kulturalak biltzen dituzten negoziazio estrategiak erabiltzera behartzen du. IKTen erabilera IKTak erabilpen arrunteko tresna bilakatu dira egungo gizartean ia jarduera gehienetan, baina, hala ere, ikasgela da oraindik ere tresna informatikoak gutxien baliatzen diren ingurunetako bat. Bide horretan, eTwinning-ek aukera ona eskaintzen du IKTak irakas jardueran integratzeko. Alde batetik, eduki kurrikularrak garatzeko pentsatua da. Bestetik, plataforma eta tresna birtual seguru eta erabilerrazak eskaintzen ditu, eta aholku eskatzen duten irakasleei aholku ematen dien laguntza-talde bat. Hainbat eratako proiektuak egin daitezke eta malgutasun horrek ahalbidetzen du eskura dauden bitartekoetara moldatzeko, ikasle-motari egokitzeko, ekipamendua eskuratzeko dagoen aukerara... Hortaz, besteak beste, programa egokia da gaitasun digitala garatzeko. Elkarlana Hau da eTwinning proiektu batean alderdi funtsezkoena; hain zuzen ere, kapitulu berezi bat eskaintzen zaio aurrerago. Komunikazio tresnek eta beste kultura batzuetako jendeekiko harremanak erabateko zentzua hartzen dute elkarlaneko testuinguruan. Esan dezagun, aurrerago egin baino lehen, kontzeptu hau koordinazioa baino gehiago dela. eTwinning proiektu on batean elkarlana hainbat mailatan antolatzen da: irakasleen artean, parte-hartzaile guztien jomugak eta beharrak aseko dituzten eduki, xede eta metodologiak adosteko; ikasle eta irakasleen artean, bi taldeek beren ideia eta ekimenak ekar ditzaten, proiektua elkarrekin diseina dezaten eta elkarrekin ebaluatu; ikasleen artean, bai ikastetxe berean bai senidetutako ikastetxeen artean. Benetako elkarlana egon dadin, ikasleek elkarrekin egin behar dute lan guztien ekarpenak jasoko dituzten emaitzak sortzeko. Hala, benetako harremana eta kultura arteko negoziazioa sortzen dira eta IKT tresnek eskaintzen dituzten interakzio aukeren erabilera aski handia. Ezaugarriak eta proiektu motak eTwinning-en ezaugarrien artean gehien baloratzen diren bi ezaugarri eskakizun burokratikorik eza eta malgutasuna dira. eTwinning-en bete beharreko agiri administratibo guztiak linean bete behar dira; erabiltzaile izateko erregistroa eta, ondoren, proiektuaren inskribapena baino ez dira. Laguntza Zerbitzu Nazionalak eta autonomi erkidegoek egiaztatu eta baliozkotzen dituzte datuak, baina prozesu hori ezkutuan geratzen da; irakasleek ez dute ikusten. Hortik aurrerakoan, ez dago nahitaez bete beharreko beste inprimakirik, ez gastu justifikaziorik ez memoriarik. Irakasleak errekonozimenduren bat nahi izanez gero bakarrik izango da beharrezkoa dagokion dokumentazioa betetzea. Aurrerago hitz egingo dugu errekonozimendu horietaz eta adieraziko dugu nola eskura daitezkeen. eTwinning ez dago deialdi eta epe jakinei lotuta. Horrek ematen dio programari halako malgutasuna. Hala da: eTwinning proiektu bat urtean edozein garaitan has daiteke, eta irakasleek egoki irizten dioten iraupenarekin. Hasierako plana ere berrikus daiteke. Proiektuak aurrera egin ahala, irakasleek erabaki dezakete aurrez uste zuten baino lehenago ixtea edo denboran luzatzea, kide berriak onartzea, eta abar. Azken batean, proiektu batek ez badu pentsatzen zen bezala funtzionatzen eta berbideratzeko modurik ikusten ez bada, hori itxi eta beste bati ekin besterik ez dago. Proiektu motei dagokienez, esan dugun malgutasun horrek aukera zabala ematen du bai landutako gaien eta arloen aldetik bai parte-hartzaileen aldetik. Guzti-guztiak dira eTwinning-en onartzekoak eta kasu mota guztietan daude emaitza onak izandako adibideak. Hala, topatuko ditugu arlo edo gai bakarra hartzen duten proiektuak, bat baino gehiagokoak, kurrikulu osoa hartzen dutenak, zehar-gaiak, eta baita eskola bizitzako beste alderdi batzuk hartzen dituztenak ere, hala nola, bibliotekak, ikastetxeen antolakuntza,... Parte-hartzaileen profila ere askotarikoa da. Besteak beste, honako hauek ditugu: Irakasleak eta ikasle-taldeak: Hau da eTwinning-en proiekturik arruntena. Ikastetxe desberdinetako bi irakasle elkartzen dira kurrikuluaren aspektu jakin batzuk elkarrekin garatzeko. Proiektu mota honen barruan topatuko ditugu diziplinarteko edukiko proiektuak ere, ikastetxe bakoitzean gai desberdinetako hainbat irakasle eskatzen dituztenak, edo departamentu bereko irakasleek ikasgai edo gai bateko edukiak ikastetxe bereko talde desberdinetan/desberdinekin landuko dituzten proiektuak, Irakasle-taldea: Interes komunak dituen irakasle-talde bat (gaiak, ikasgaiak, proiektu europarrak, zehar-gaiak...) biltzen da proiektu batean eta informazioa, materialak, eztabaidak, eta abar... konpartitzen dira elkarlaneko esparru komunean (Twin Space). Proiektu horiek parte-hartzaile ugari bil dezakete eta abiapuntu ona dira ikasleekin beste eTwinning proiektu batzuei ekiteko. Zuzendaritza-taldeak, orientatzaileak, liburutegietako arduradunak: Talde hauetako kideek topa ditzakete kide europarrak kide-bilatzailearen bidez eta beren jarduera-arloak landuko dituzten proiektu komunei ekin. Helburuak eta edukiak askotarikoak izan daitezke: hezkuntza-sistemen arteko konparaketa, jardunbide egokien berri elkarri ematea, elkarren artean ekintza eta neurri jakinak finkatzea edo ikastetxe partaideetako ikasle-irakasleak inplikatuko dituzten beste proiektu batzuk eragin ditzakeen testuinguru bat sortzea.\nZer eskaintzen die eTwinning-ek parte-hartzaileei? eTwinning-en oinarria funtsezko bi zerbitzu dira: aholkularitza eta formazioa eta errekonozimendua eta ageriko egitea. Bi zerbitzu horiek Laguntza Zerbitzu Nagusitik eta Laguntza Zerbitzu Nazionaletik eskaintzen eta era batera eta bestera eskaintzen dira. Aholkularitza eta formazioa Urrutiko Formazio Ikastaroa: Laguntza Zerbitzu Nazional espainiarrak urtean bitan egiten du eTwinning 2.0 formazio ikastarorako deia. Ikastaroa Hezkuntza Teknologien Institutuak antolatzen eta kreditatzen du, autonomi erkidegoekin elkarlanean. Beste alde batetik, ikastaroko materialak interesatu guztiek dituzte eskura, matrikulatu gabe egon arren, LZNZren atarian (http://www.etwinning.es). Ikastaro horri buruzko informazioa nahi izanez gero, bisita daiteke aipatu orria edo Irakasleen Formazioko orria (http://formacionprofesorado.educacion.es/index.php/es/materiales/materiales/51-etwinning-20 ) INTEFPn (Hezkuntza Teknologien Institutua). eTwinning Hezkuntza Topaketak: Laguntza Zerbitzu Nagusiak antolatuak dira, topaketa birtualak, dagozkien gaietan adituak direnen ardurapean eta astebete eta bi aste bitarteko iraupena izaten dute. Topaketa horietan irakasleek elkar ezagutzen dute, materiala konpartitzen dute, eztabaidatzen, sortzen eta komentarioak egiten dituzte. Posta elektroniko edo telefono bidezko informazioa: Se puede consultar cualquier duda al SNA mediante la dirección de correo electrónico habilitada al efecto: asistencia@etwinning.es. eTwinning-en atari espainiarraren Hasiera orrialdeko KONTAKTUA atalean utz daiteke mezu bat; LZNZko langile batek jasoko du eta egingo dio arreta. Horrez gain, egin daitezke kontsultak telefono honetan ere: 913778377. Eta ongi erreparatzen baldin badiozu, wiki honen ezker ertzean LZNZrekin kontaktatzeko aukera ageri da. Kitak: atari espainiarrean zein europarrean argitaratzen dira proiektuak eta jarduerak egiteko ideiak. Bateko eta besteko gaiak jasotzen dituzte eta ezaugarri desberdinak dituzte batzuek eta besteek eta irakasleentzako gida izatea da horien helburua. "Kit" izena ematen zaie eta "Moduluak" (proiektuetan txerta daitezkeen jarduera jakinetarako). Atari espainiarrean, PROIEKTUAK eta IDEIAK moduluak jarduera errazak eskaintzen ditu, proiektu bereziki aipatuak eta sariak irabazitako proiektuak, etorkizunean proiektu berri bat egiteko eredu eta adibide modura balia dakizkizukeenak. Txata: aldian-aldian, LZNZk online topaketak antolatzen ditu Skype-en bidez. Topaketa horiek aurrez iragartzen dira web orrian. Horietan parte hartzeko programa instalatu behar da (www.skype.es) eta Información eTwinning (info_etwinning) erabiltzailea bilatu eta gehitu. Proiektu Egunkaria: Blog bat da zeinetan lankideek alderantzizko ordena kronologikoan jasotzen dituzten proiektuaren garapeneko fase batzuetako eta besteetako alderdi garrantzitsuenak eta xehetasunik nabarmenenak. Kide baten sarrera edo post-ak beste kideek edo beste erabiltzaileek komenta ditzakete. Proiektua amaitutakoan oso ebaluazio tresna baliagarria izan daiteke hori. (Ikus 6. unitatea, Dokumentuak 6. d). Proiektuko txartelak. Proiektu bat aktibo duen irakasle baten eta Laguntza Zerbitzu Nazionalaren arteko komunikazio zuzeneko tresnak dira. Tresna erabilerrazak dira eta berorien bidez irakasleak plantea diezazkioke LZNZri bere proiektuan sortu zaizkion zalantza tekniko eta pedagogiko guztiak; LZNZk txartelen jarraipena egiten du, erantzuten die zalantza horiei eta eskatutako laguntza ematen du. Komunikazio kanal hori proiektuko lankideek eta proiektu horiei dagozkien LZNZek beste inork ez dezake erabil. Errekonozimendua eta ageriko egitea eTwinning Zigilua. Proiektu bat onartu eta abiarazitakoan, eTwinning Zigilua hartzen du. Zigilua formatu elektronikoan dago eta irakaslearen mahaigainetik bertatik karga daiteke behera. Kalitate Zigilu Nazionala. Irakasleek eska diezaiekete beren Zerbitzu Nazionalei Kalitate Zigilu bat. Zigilu hori kalitate maila jakin bat iristen duten proiektuei ematen zaie. Prozesu guztia erabiltzailearen mahaigainetik egiten da. Parte hartzen duten herri guztientzako irizpide komun batzuk badaude, online inprimakiak ageri direnak berak. Irizpide horiek eta beraien zehaztapenak hurrengo dokumentuan ikus daitezke: Kalitate Zigilurako Irizpideak. Dokumentu hau proiektu berri bat hasiko duten irakasleentzako gida baliagarria da baita. Kalitate Zigilu Europarra. Proiektu batek gutxienez bi herri desberdinetako Kalitate Zigilu Nazionalak jasotzen dituenean, beste gabe ematen zaio Kalitate Zigilu Europarra. Sari Nazionalak. LZNZak urtero egiten du eTwinning Sari Nazionaletarako deia. Horretarako irizpideak Kalitate Zigilukoen antzekoak dira, baina, kasu honetan sari kopurua mugatua da; 10 proiektu baino ez dira saritzen. Hiru adin mailatan egiten da deialdia (4 urtetik 11ra bitartekoak; 12tik 15erakoak; 16tik 19rakoak). Gainera, irakasle hasi berrientzako sarien maila ere izango da aurten lehen aldiz. Ohiko saria irakasle koordinatzaileentzako Urteroko eTwinning Konferentziara joateko gonbitea izaten da, non, besteak beste, Sari Europarrak banatzen baitira. Sari europarrak: Laguntza Zerbitzu Nagusiak urtean behin egiten du eTwinning Sari Europarretarako deia. Hiru adin mailatan egiten da deialdia (4 urtetik 11ra bitartekoak; 12tik 15erakoak; 16tik 19rakoak). Gainera, egon daitezke beste kategoria berezi batzuk ere. Azken deialdietan, Matematika eta Zientzietako, Frantses Hizkuntzako eta Gaztelaniako proiektu batzuk saritu dira. Bi proiektu hautatzen dira kategoria bakoitzeko. Lehenengo saria, LZN gonbidaturik, irakasle eta ikasleentzako Urteko eTwinning Konferentziara bisita da. Proiektu batek sari hauek jasotzeko aukera izateko nahitaezkoa da aldez aurretik Europar Kalitate Zigilua jasoa izatea. Galeriak. Proiektu galerien funtzioa proiektuak ageriko egitea eta aholku ematea da. Laguntza Zerbitzu Nagusiak eta Nazionalak jardunbide egokiak errekonozitzen dituzte proiektuak hainbat galerietan erakutsiz. Aldi berean, proiektu horiek eredu modura eta inspirazio iturri gisa proposatzen zaizkie ideia bila dabiltzan irakasleei. Zerbitzu Nagusiaren orrian erakusten dira Zerbitzu Nazional batzuk eta besteek hautatutako proiektuak, bai eta Kalitate Sari Europarra edo Kalitate Zigilu Europarra jaso dutenak ere. Zerbitzu Nagusiaren orrian erakutsiko dira hango eta hemengo zerbitzu nazionalek hautatutako proiektuak, bai eta Sari Europarra edo Kalitate Zigilu Europarra eskuratua dutenak ere. Laguntza Zerbitzu Nazional espainiarrak baditu hainbat modulu: “Hil honetako proiektua”, "Proiektu aipagarriak", "Harribitxiak", "eTwinning Sariak", IKT tresnak erabiltzeko gomendioak...\nZer iritzi dute irakasleek? 2011ko europar sarien irabazleek eTwinning-eko esperientziaren berri ematen digute. http://www.etwinning.es/es/ideas/entrevistas/463-conoce-a-los-ganadores-de-los-premios-europeos Multilateral eTwinning 2011: Colaboramos en español tailerrean parte hartu zuten irakasleen iritziak; helburua zen, espainierazko eTwinning proiektuak garatuz, parte hartzen zuten herrien arteko lankidetza sustatzea. http://www.etwinning.es/es/ideas/entrevistas/487-entrevistas-multilateral Maria Jesús Campos Fernández, Alcorcongo Parque de Lisboa BHIko irakasleak, eTwinning-eko European Cities Past and Present bere proiektua aurkeztu zuen joan den ekainean Madrilgo CRIF Las Acacias zentroan izan ziren Integración de las TIC en la Enseñanza II jardunaldietan http://www.etwinning.es/es/entrevistas/332-mo-jesus-campos-en-las-integracion-de-las-tic-en-la-ensenanza-ii eTwinnig TVEko La2ekoLa aventura del saber La aventura del saber Itzuli 1. unitatera\nHurrengoa: Dokumentuak 1.b: Elkarlaneko ikaskuntza\nHistoria\tTresna pertsonalak\nIkastaro hau CCen Aitortu-EzKomertziala-Partekatu 3.0 baimenaz babesturik dago.Hezkuntza, Kultura eta Kirol Ministerioa | Hezkuntza, Teknologien eta Irakasleen Prestakuntzen Institutu Nazionala\nOrrialdearen azken aldaketa: 08:14, 26 Azaroa 2012.\nOrrialde hau 10.438 aldiz bisitatu da.


Saioak | Zaldiko Doma Natural – Heziketa Naturala\n2015 urtarrila 10, larunbata\nAdin guztietako pertsonei zuzendutako saioak dira. Zaldietaz ikasiz, momentu ederrak igaro nahi dituenari zuzenduak.\nZaldi eta behorrei Kaixo! esaten hasiko dugu saioa: Nola gerturatu, zergaitik, zaldia sokatik eutsirik nola heldu ta eraman behar den landuko dugu, lasai eta elkar ulertuz. Zaldi gainean nola eseri behar den ikasiko dugu, gure gorputzaren oreka landuz eta zaldiaren pausuen erritmoarekin bat eginez, mendian zehar ibilalditxo bat eginez.\nMontarik gabeko saioak:\nLurretik zer egin, montatu gabe egin ditzakegun ariketa pila daude.\nNola bideratu zaldi bat edo talde bat aske eta sokarik gabe, nola neurtu distantziak, berekiko dugun posizioren garrantzia, gure jarreraren ezagutza eta erabilera zaldien aurrean, koordinazioaren laguntza erantzun zehatzak ikusteko…\nNoiz zer egin naturalki jakin eta egitea. Pertsona bakoitzari komeni zaion hori sentitzen eta gainditzen lagunduko diogu, momentu ederrak, sentsazio berriak, inguru eder eta jatorra eta lagun berriak.\n"Zaldietaz ikasiz, momentu ederrak igaro nahi dituenari zuzenduak"


Elena Sagaseta: "Benetako berdintasuna bakarrik lortuko da gizon eta emakume guztion egiazko inplikazioarekin" - Eskoriatza - Goiena.eus\nMirari Altube 2014-11-25 00:00\nElena Sagaseta Eskoriatzako plazan, joan den eguaztenean.\nTratu txar egoeretarako protokoloa aurkeztuko dute gaur, martitzena, Eskoriatzan (kultur etxean, 18:00etan). Protokolo hori gertatzen Clara Campoamor elkarteko Elena Sagaseta gizarte langilearekin jardun dute. Emakumeen kontrako indarkeria kasuetan aditua da bera, baita terapeuta ere, eta generoaren eta feministen gainean ikasketak egindakoa.\nTratu txar egoeretan jarraitu beharreko protokoloa gertatu duzue Eskoriatzan. Garrantzitsua da jarraibide bat zehaztuta izatea udalek?\nEzinbestekoa. Batetik, Emakumeen eta Gizonen Berdintasunerako Legeak eskatzen duen konpromisoari erantzungo dio Eskoriatzako Udalak horrekin; eta bestetik, indarkeria hori jasandako emakumeenganako eta umeenganako ardura erakutsi.\nBihar herritarrei aurkeztuko diezue. Garrantzitsua da herritarren adostasunarekin egitea?\nOinarrizkoa da herritarrek ere parte hartzea lanketan eta bat egitea horrekin.\nProtokolo hori heldu leku bat da tratu txar kasuetarako?\nTratu txarrak jasan dituztenei ez daudela bakarrik esateko beste tresna bat da, indarkerian oinarritutako harreman hori apurtzeko laguntza eska dezaketela sentiarazteko tresna. Gainera, erakunde publikoen eta orokorrean gizartearen erantzukizuna da indarkeria horri aurre egitea. Eta protokoloarekin helarazi gura den mezua zera da: indarkeriazko egoera horretatik irten daiteke.\nAurten ere iritsi da Emakumeen Aurkako Indarkeriaren Kontrako Nazioarteko Eguna. Oraindik ere lan handia dago egiteko?\nIzugarria. Ez dugu mezu ezkorrik bidali gura Clara Campoamor elkartetik, aurrera pausoak ematen badabiltzalako, baina ezin dugu baztertu emakume askoren egoera. Mundu mailako pandemia izaten jarraitzen du, eta inor ez dago salbu. Europar Batasuneko Oinarrizko Eskubideen Agentziak oraintsu emandako txostenean dio Europako 62 milioi emakumek jasan dutela indarkeria matxista (hirutik batek), eta beste 62 milioik umetan; 100 milioi emakumek sexu jazarpena; 80 milioik indarkeria psikologikoa; eta eta 10 milioiri askatasuna kendu diotela. Mundu mailara salto eginez gero Nazio Batuen Erakundearen 2014ko txostenak zera dio: emakumeen erailketen %38 bikotekideak eragindakoa da; 120 milioi neskatok (hamarretik batek baino gehiagok) eraso edo abusu sexualen bat jasan du; pertsonen salerosketa kasuen %98 sexu esplotaziorako dira erabiliak (4,5 milioi baino gehiago); eta 133 milioik baino gehiagok sexu organoen ebaketaren bat jasan du. Gure inguruko datuak Europar Batasuneko bataz bestekoak baino hobeak dira; hala ere ez da albiste ona. Eta azaroaren 25a, Emakumeen Aurkako Indarkeriaren Kontrako Nazioarteko Eguna, data garrantzitsua da gogorarazteko emakume eta gizon askok egunero-egunero gaitz sozial horren aurka egiten duten borroka behar-beharrezkoa dela oraindik. Gainera, benetako berdintasuna bakarrik lortuko da guztion egiazko inplikazioarekin.\nPoliki-poliki berdintasunaren alorrean zerbait aldatzen badabil?\nPauso garrantzitsuak eman direla esan genezake, adibidez egin dira Emakumeen eta Gizonen Berdintasun Legea, Osoko Legea, indarkeriaren eta berdintasunaren gaineko sentsibilizazioak… Hala ere, benetako berdintasuna lortzen ahalegindu behar dugu, berdintasun faltsua duen gizartea dugu orain-eta. Miguel Lorente Acostak (2008-2011 artean Emakumeen Ministerioan Gobernuaren ordezkaria) esandakoa gogoratu behar dugu: "Aldatu, guztiak berdin jarrai dezan". Horrek azaltzen ditu gure gazteen artean jasotako emaitzak; adibide moduan Estatistikako Institutu Nazionalak emandako datuak: Genero Indarkerien Biktimak Babesteko Erregistro Nagusian izena emandako 29.146 emakumetatik ia %28k zituen 20 eta 29 urte artean. Eta 2013an hildako 48tik 13k zituzten 30 urte baino gutxiago; horietatik bik zituzten 17 eta 18 urte; eta batek, 16 bakarrik. Egia da nahaste apur bat dagoela gure gazteen artean. Eusko Jaurlaritzako Justizia eta Barne kontseilariak salatu du azken hiru urteotan teknologia berrien bidez tratu txarrak jasan dituzten nerabeen igoera: gazteen %61k indarkeria matxista jasan dute telefono mugikorraren bidez eta %25,1k dio bikotekideak kontrolatu egiten dituela mugikorrarekin.\nArgi dago oraindik asko dagoela egiteko berdintasun kontuan; non jarri behar da indarra?\nIndarkeria matxista bukatzeko oinarrizkoa da hezkuntza eta hor indartu emakumeen eta gizonen arteko berdintasuna. Geure pentsamendu eta ideologiaren gaineko autokritika egin beharko genuke, eta horrek errealitatea beste era batera ikusaraziko liguke. Mugimendu feministak egindako lana aipatu beharra dago hemen, izan ere, gizarte justuago eta berdinago baten alde egin dute lan eta egiten jarraitzen dute.\nGenero indarkeria oraindik ere etorkinekin lotzen da. Hala da?\nHori ez da erreala. Esandako moduan, genero indarkeria gizartean dagoen arazo potoloa da eta gizarteko alderdi guztietan ematen da munduko edozein bazterretan, bereizi gabe ekonomia maila, kultura eta arraza.\nSarri entzun izan da: “Emakumearen eskuetan dago harreman horrekin bukatzea”. Baina tratu txarretan oinarritutako harreman batekin apurtzea ez da izango samurra…\nHarreman horrekin apurtzeko erabakia hartzea oso zaila da, emakumeak energia handia behar du horretarako eta sarritan ez du. Faktore asko daude atzean: beldurra, lotsa, aldatuko den itxaropena, ekonomia menpekotasuna, emoziozko menpekotasuna, eskura dituen errekurtsoen eta eskubideen gaineko ezjakintasuna…\nTratu txar fisikoek gehiengoaren gaitzespena dute, baina tratu txar psikologikoak izango dira fisikoak besteko mingarriak eta zailagoak demostratzeko, ala?\nHala da. Egia da indarkeria fisikoak gaitzespen sozial handiagoa duela, indarkeria fisiko horren ondorioak larriak badira behintzat. Baina kalte psikologikoa ere hor dagoela egunetik egunera argiago dugu. Eta auzitegian hori demostratu ahal izateko Lege Medikuntzako Institutuetako Ebaluazio Forentse Osorako Unitatea daukagu. Egia da demostratzeko zailtasun handiagoak izaten direla, baina ezinezkoa ez da. Eta egia da, era berean, gaitz psikologikoak askoz zailagoak direla sendatzeko.\nSarri esan arren gogorarazi non eska daitekeen laguntza.\nGizarte Zerbitzuetan, osasun etxeetan, udaltzain eta ertzainen komisarietan, babeserako telefonora deituta, 016… hau da, indarkeria kontuak lantzen dituzten edozein erakunde publikoetara jota. Edo lagun egingo digun inguruko edozeinengana jo daiteke.\nLegeak erraztasunak ematen dizkio tratu txarrak edo erasoren bat jasan duenari edo salaketaren ostean bide gogor eta luzea hasten da?\nBide gogorra da beldurrez bizi behar izatea indarkeria oinarri duen harreman batean, eta babesik gutxien ere orduan izaten da. Gure sistemak emakumeak eta neskatoak babesteko neurriak sortu ditu eta guk beti errepikatzen dugu mezu berbera: "Gogorra da baina merezi du eta egoera horretatik irten daiteke".\nEta zelako erantzuna eman beharko luke gizarteak eraso matxista baten aurrean?\nHalako ekintzak erabat gaitzetsita; indarkeriaren kontrako mugimendua sortu behar da gizartean eta halako egoerak gaitzesterakoan ez dugu inolako hausturarik erakutsi behar.\nMirari Altube 2014 aza 20 Eskoriatza\nTratu txar egoeretan jarraitu beharreko protokoloaren aurrerapena aurkeztuko diete eskoriatzarrei udal ordezkariek datorren martitzenean, azaroaren...


"Emakume Raketistak. Lehen eta Orain" dokumentalaren emanaldia - Getariako Udala\nInicio >> “Emakume Raketistak. Lehen eta Orain” dokumentalaren emanaldia\nGetariako Udala - 03/03/2020 / 10:00:20\nAst, 03/03/2020 – 10:00\n“EMAKUME RAKETISTAK. Raketistiak Lehen eta Orain” DOKUMENTALAREN EMANALDIA.\nOndoren, SOLASALDIA dokumentalaren egileekin.\nEmakume pilotari profesionalak ezagutzeko bidaia aurkezten dizuegu. Ez bat eta ez bi, ehunka emakume izan ziren raketista profesional Espainiar Estatuan nahiz Ameriketan propio zabaldutako frontoietan. Eta gu erabat ezjakin izan gara. Raketisten gaia gordea egon da, sekretua bailitzan.


Bera Bera - SUPER AMARA eta beste 60 talde 2019-20ko EHF Cupean\nSUPER AMARA eta beste 60 talde 2019-20ko EHF Cupean\nVienako egoitzan gaur goizen egindako bileran Europako Federazioak 2019-20ko EHF Cupeko distribuzioa ezagutzeera eman du, SUPER AMARA Bera Bera Guerreras Iberdrola ligako ordezkari bakarra delarik.\nEspero bezala, Imanol Álvarezen taldeak irailean ekingo dio lanari, joanekoa 7 edo 8an eta itzulera, hurrengo astean. Datorren asteartean, hilak 16, SUPER AMARA Bera Berak aurkaria jakingo du eta ez hori bakarrik, aurreneko kanporaketa gaindituz gero urrian zain egongo dena ere bai.\nHurrengo EHF Cup lehiaketak duen maila esanguratsua da, izan ere, berau irabazi duten zazpi talde baitaute bertan. Besteak beste, faborito nagusi Hungariako Siófok taldea, lehiatzeari azaroan ekingo diona. EHFk egindako banaketaren arabera SUPER AMARA Bera Bera aurreneko multzoan da besteak beste SCM Craiova, Astrakhanochka edo Besançon taldeekin batera, horrek esan nahi du aurreneko bi kanporaketatan saihestuko ditela. Donostiarrek 16 aukera izango dute, hiru ezagunak tarteko: Italiako Jomi Salerno –2014an aurkari eta iaz Txapelduen ligako atarikoan-, Portugaleko Colegio de Gaia –2017an aurkari – eta Austriako Hypo –2016an aurkari Txapeldunen ligako atarikoan Donostian-, antza, talderik indartsuena Macedoniako Metalug, Suediako H65 Höörs edo Ukrainiako Galytchanka Lviv. Horrez gain, gipuzkoarren ibilbidean ager daitezke: Kosovo Istogu, Israelgo Maccabi Arazim, Txipreko Latsia Nocosia, Luxenburgoko Handball Käerjeng, Greziako PAOK, Islandiako Valur, Finlandiako HIFK, Suizako Spono Eagles edo LK Zug edo Mazedoniako Kumanovo.\nUrriko kanporaketa askoz zailago izango da, antza. Izan ere, bertan dira Alemaniako Thüringer, Metzingen edo Buxtehuder, Danimarakako Odense edo Ikast, Frantziako Niza edo Nantes, Norvegiako Storhamar, Tertnes Bergen edo Fredrikstad Ballklubb, Hungariako Vaci edo Elke Karstenen DVSC Schaeffler, Errumaniako Magura edo Brasov eta Errusiako Kuban edo Zvezda.\nEHFk 57 talde sartu ditu, horien artean Txapeldunen ligako atarikoa jokatuko duten hiru talde. Guztira 12 talde multzoen fasera iritsiko dira, goreneko lehiaketatik etorritako laurekin osatuko dena. Egun ezagutzen den EHF Cup azkena izango da aurtengoa, nobedade nagusiena da 20-21 denboraldian Txapeldunen ligatik ez dela talderik iritsiko.


XXI. mendeko esklabotza\nGizartea > Familia > Adinekoen zaintza\n“Euskal Herriko atari guztietan egiten du lan esklaboren batek, eta ez zaigu inporta”. Hala dio Silvia Carrizok. Malen Etxea elkartean egiten du lan; emakume atzerritarren eskubideak bermatzea du helburu elkarteak. Maiz hitz egiten da etxeko lanetan eta zaintzan lan egiten duten emakumeen lan baldintza txarrez, baina ez dira asko Carrizoren gisan aho bilorik gabe hitz egiten dutenak: “Emakume atzerritarrak menpekotasun eta esklabotza egoeran behar ditugu, Euskal Herriko gure zaintza sareak hornitzeko”.\nBizkaiko Etxeko Langileen Elkartearen (ELE) estatistiken arabera, lana egiten duten etxeetan bizi diren emakume atzerritar gehienek 60 ordutik gora egiten dute lan astean eta hamar ordu baino gutxiago hartzen dute atseden. Soldatak dagozkienak baino txikiagoak dira, ia kasu guztietan. Izan ere, kontuan izanda etxe barruko langileen %71,56k 60 ordutik gora egiten dutela lan astean, soldata, gutxienez, 1.267,46 eurokoa behar luke izan eta %82,11k hortik behera irabazten du.\nErreportaje honetarako Euskal Herrian etxeko langile diharduten bi emakume atzerritar elkarrizketatu ditugu, Gloria Martínez da bata, Honduraskoa, eta Natalia Castro bestea, Nikaraguakoa. Asmatutako izen-abizenak dira biak, haien intimitatea babeste aldera, ez dute benetako izen-abizenak azaltzerik nahi izan. Egunean bi orduko atsedena edukitzen du Martínezek, eta larunbatetan baino ez du hartzen atseden Castrok, bi orduz.\nArrakalarik gabeko zurrunbiloan daude zaintza eta etxeko lanetan 24 orduz lanean ari direnak, emakume migratzaileen eskubideen alde lan egiten duen Bidez Bide elkarteko Katia Reimberg eta Soraya Ronquilloren ustez: “Ezin dira lan sektore horretatik irten gure gizarteak hor behar dituelako eta sistema honen arkitekturak hori ahalbidetzen duelako”. Azaldu dute zailtasun handiak dituztela jatorrizko herrialdeetako ikasketak homologatzeko, eta beraz, zaintzan egin behar izaten dutela lan: “Hego Amerikako emakumeak dira zaintza lanetan gehien aritzen direnak; gaztelaniaz hitz egiten dute, goxoak izateko fama daukate, eta gainera, katolikoak dira. Perfektua da; dena bat dator”.\nHala ari dira Martínez eta Castro. Urte mordoa daramatzate dagoeneko gure zaharrak zaintzen, gaur egun kontratuarekin egiten dute lan biek baina bidea ez da erraza izan. Jatorrizko herrialdean merkataritza aditua zen bata eta irakaslea eta soziologoa bestea: “Euskal Herrira etorri ginenean bagenekien ez genuela zaintza lanetan aritzea beste aukerarik edukiko”.\nGure gizarte egiturak emakume horiek neskametza egoeran edukitzea behar duela uste du Ronquillok: “Horregatik onartzen dituzte gobernuek abusu horiek guztiak eta emakume horiekiko konplizitatea eta ardura guztiona da”. Uste du beste aldera begiratzeak neskametzaren egitura zikliko bat sortzen duela. “Jendeak uste du emakume horien bizitza eta denboraren gaineko botere guztia duela, eta emakume atzerritar horiek neskametza egoeran daudela ohartzen ez garen arte ezingo dugu estatu demokratiko bat sortu”.\nEcuador Etxeak ateratako argazkian etxeko langile migratzaileak lan baldintzez protestan.\nArazoari alternatibak aurkitzeko sektorea balioan jartzea ezinbestekoa dela uste dute Bidez Bide elkarteko kideek: “Ospitaleetan, esaterako, 24 orduko zaintza behar duen jendea dago, baina behar hori bermatzeko zortzi orduko txandetan egiten du lan jendeak. Etxeetan lan egiten dutenekin ere hala behar luke”. Haien lana ez dela balioan jartzen uste du Martínezek ere: “Urte mordoa daramatzat familia berberarekin, nire lana egiten ahalik eta ondoen ahalegintzen naiz eta iruditzen zait ez dutela egiten dudana balioan jartzen”. Martínezek aurten aldarrikatu ditu lehenengoz dagozkion oporrak eta hartzen ez zituen jaiegunak kobratzen ere oraintxe hasi da: “Hasieran beldur handia izaten duzu dagozkizun eskubideak eskatzeko, bota egin zaitzaketelako eta paperik gabe dagoen jendea hartu, izan ere, egoera horretan zaudenean edozein lan kontratu onartzen duzu”. Martínezek gogoratzen du lehen aldiz zaintza lanetan hasi zenean kontratatzaileek gauzak apuntatzen zituztela eta gehiago kontrolatzen zutela, lapurreta egin zezakeelakoan edo: “Orain ezagutzen naute eta badakite emakume ona naizela”. Hala ere, faltan botatzen du bere lana baloratzea: “Ez dut asko eskatzen, nire eskubideak errespetatzea baino ez”.\nEgunean bi orduz soilik hartzen du atseden Martínezek eta horrek asko zailtzen dio harreman sareak sortzea: “Bi orduan ez dit ezertarako denborarik ematen. Nire ahizpak Donostian bizi dira eta haiek ikustea ere ezinezkoa zait”.\nCastrok baserri batean egiten du lan, bi gizonezko zaintzen. Hori hitzartu zuten bere lan baldintzetan baina familiaren eta beraren arteko botere harremanak tarteko, zaintza lanez gain, egunero baserrian bizi den jende guztiarentzako janaria egin eta jasotzera behartzen dutela dio: “Oso garai txarrak pasatzen ari naiz, oso bakarrik sentitzen naiz”. 2007. urtetik bizi da Castro Euskal Herrian eta lehenago inoiz halako esperientziarik ez duela eduki dio: “Urteak daramatzat etxe barruko lanean, astean bi ordu soilik atseden hartzen eta oso gaixo zailak zaintzen, baina inoiz ez dut hain gaizki pasa”. Baztertua sentitzen da etxean: “Denek euskaraz hitz egiten dute euren artean, noski ulertzen dut hala egitea, eta ni ere ahalegintzen naiz ulertzen, baina nire euskara maila oraindik ez da oso ona”. Gaineratu du inorekin ezin duela elkarrizketa bat izan eta edozergatik haserretzen zaizkiola nagusiak: “Baserriko ganbaran bizi naiz, txabola moduko bat da. Aurreko batean, edari pixka bat jausi zitzaidan lurrera eta nagusien gelako sabaia pasa zuen. Itzeleko errieta egin zidaten”. Lanez aldatu nahi du Castrok, baina astean bi orduz baino ez duenez hartzen atseden, zaila zaio beste zerbait aurkitzea: “Gainera, nire herrialdean lagun askok behar dute nire soldata bizirauteko, ez da hain erraza”.\nMalen Etxeako kideek afixean diote gauez atsedena hartzeko eta norbere logela izateko eskubidea dutela.\nNeokolonialismo modernoa da XXI. mendean daukaguna Carrizoren ustez. Ronquillo ere bat dator horretan: “Neskametzaren inguruko begirada koloniala daukagu oraindik”. Botere harremanak nabarmenak direla dio. Horren adibide gisa, Martínezek kontatu du ez diotela bere izenez deitzen, “neska” deitzen diote. Carrizok argi du Europako erakundeek oraindik bere erraietan dituztela kolonialismoa, kapitalismoa eta arrazismoa, eta gauza bera gertatzen dela Euskal Herriko erakundeetan ere, nahiz eta ez garen bakarrak: “Badira herrialde gehiago zaintza eta etxeko lanetan emakume esklaboak dituztenak: Italia, Filipinak, Saudi Arabia, Portugal maila txikiagoan, eta Hego Amerikan ere bai klase altuetan”. Ronquillok ere neokolonialismo kutsua hartzen dio gaur egungo egoerari: “Urtetako menpekotasunaren begirada koloniala dago. Gure herrialdeetan Espainiaren konkistaren garaitik ezagutzen dugu neskametza eta oraindik erraiak hor daude”. Hego Amerikatik Europara etortzen dira neskame eta europarren begietara balio gutxiagoko pertsonak dira: “Ez da kasualitatea batzuek uniformea eramatea edo kontratatzaileek langileei euren izenez ez deitzea”.\n“XXI. mendeko etxe barruko langileen beharra esklabotza da”, hala dio Ronquillok. “Hori baieztatzean batzuek esaten dute ezin dela esklabotza izan ordaindu egiten zaielako. Ados, orduan neskametza da, Espainiako eta Euskal Herriko emakumeek orain dela mende erdi baino gehiago bizi izan zuten neskametzaren modukoa”. Bidez Bide elkarteak dokumentala egin zuen gaur egun etxeko langile diren eta garai batean neskame izan zirenen testigantzak bilduz, eta antzekotasun ugari aurkitu zituzten: “Garai batean asko baserrietatik hirietara joan ziren neskame. Emakume horiek oso baldintza txarrak zituzten, 24 orduz egiten zuten lan eta askotan barre egiten zieten, adibidez, gaztelaniaz ez zekitelako”. Gaineratu dute, antzeko zerbait gertatzen zela, adibidez, Extremaduratik hona etorritakoekin, baina kasu horietan barre egiteko arrazoia euskaraz ez jakitea edo euren jatorria zela. Orain emakume atzerritarrak garai batean neskame izandakoak zaintzen ari dira, 24 orduz: “Orain dela gutxi dokumentalaren emanaldia egin genuen zaharren egoitza batean eta hango emakumeek behin eta berriz esaten zuten beraiek okerrago egon zirela”.\nReimbergek gogorarazi du hemengo emakumeek erruz zaindu dituztela etxekoak: “Ezkontzen ez bazinen gurasoak zaintzea egokitzen zitzaizun. Orain emakumeak lan esparrura sartu dira eta beraiek zaintzen zituzten familiako kideak orain emakume atzerritarrek zaintzen dituzte. Bertako emakumeak gaizki sentitzen dira etxekoak ezin dituztelako zaindu eta emakume atzerritarrek euren familiak zaintzeari uzten diote beste batzuenak zaintzeko, eta horregatik, beraiek ere gaizki sentitzen dira”.\nArgazkia 1955ekoa da, Kutxa Fototekak eskura jarritakoa, Paco Marí argazkilariarena. Artxiboko informazioaren arabera erdiko emakumea Joxepa da, etxeko langile erretiratua. Alboan ditu Lastagarai Usandizaga etxeko zerbitzariak. Alegia, bi neskame-belaunaldi. Hara paradoxa, gaur egun ere etxeetan bi neskame-belaunaldik topo egin dutela diote etxeko langileen eskubideak defendatzen dituztenek: garai bateko neskameak zahartu dira eta emakume migratzaileak dituzte etxean haiek zaintzen. Zaharrek goizetik gauerako lan gogorra dute gogoan, eta orain etxeetan ari diren emakume atzerritarrek esklabo egoeran lanean ari direla salatzen dute.\nAukerak bai, interesik ez\nEsklabotza edo neskametza egoeratik irteteko alternatibak egon badaudela uste dute Bidez Bide elkarteko kideek: “Dirua badago, borondate politikoa eta gizartearen konpromisoa falta dira”. Eusko Jaurlaritza sektorea erregularizatu nahian dabil, hau da, “etxeko langileen baldintzak hobetu eta lan mota hori serioago hartu nahian”. Lanbideari balioa eman nahian langileak formatzea derrigortu nahi du eta ikastaroak egin beharko dituzte. Mendekotasun Legearen ondorena da neurria, 2008an onartu zutena. Lege horren arabera, zaintzaileari gutxieneko formakuntza ziurtatzea eskatzen zaio. Ronquillok eta Carrizok gogor kritikatu dute neurria: “Egun osoa lanean ari direnek ez dute denborarik formakuntza egiteko eta formakuntzarik egin ezin dutenak are egoera hauskorragoan geratuko dira”. Gogor borrokatu dute Malen Etxeako kideek etxeko langileek formakuntza egin behar izatearen aurka, eta badirudi, momentuz, ez dela beharrezkoa izango: “Asko kosta zaigu ulertaraztea zein den langileon egoera eta zergatik ezin duten formakuntza egin”. Hala ere, legeak hainbat salbuespen aurreikusten ditu formakuntza ez egiteko: 55 urtetik gora dituztenak eta gaitasun agiria eskatzeko beste urteko esperientzia daukatenak. Litekeena da 50 urtetik gorakoak ere talde horretan sartzea.\nMartínezek aipatu du ezusteko ederra hartu zuela formakuntza egin behar zuela esan ziotenean: “Hala ere, familiak erraztasunak eman nahi zizkidan ikasketak egiteko, nik formakuntza eginda haien diru-laguntzak justifikatzea errazagoa delako”. Ronquillok ere hori gogorarazi du: “Formakuntza egitearen arrazoia ez da eskubideak bermatzea, familiek diru-laguntzak jaso ahal izateko ziurtagiriak lortzea baizik”. Hala ere, azkenean ez dute halakorik egin behar izango, haien esperientzia formakuntzarekin parekatuko dute. Espainiako Estatuko legeekin ere borroka bat baino gehiago dituzte. Alderdi Popularrak, azken orduan, etxeko langileen sistema bereziaren “normalizazioa” egiteko prozesua 2024ra arte atzeratzeko zuzenketa sartzea lortu zuen. Prozesua 2012ko urtarrilaren 2an hasi zen eta erregimen orokorreko kotizazio baseak eta etxeko lanen arlokoak parekatzea zuen helburu nagusi. Aldaketok ez direla politikarien interesekoak uste du Reimbergek. Oso kritiko hitz egin du Carrizok ere: “Eusko Jaurlaritzak, Espainiako Estatuak egiten duen bezala, esklabo armada bere menera jartzen du”.\nBaina zer egin dezake Eusko Jaurlaritzak egoera hobetzeko? Carrizok uste du aukera mordoa dagoela. Hala ere, garbi du ardura osoa ez dela erakundeena: “Zaintzarekiko konpromiso komunitarioa behar dugu”. Carrizok azpimarratu du Euskal Herrian zaintza-krisi sakona ez badaukagu, neurri handi batean emakume atzerritarrek egiten duten lanagatik dela: “Nola liteke 30 urteko biloba bere amonarekin gau bat pasatzeko prest ez egotea? Hori da hemen gertatzen ari dena”. Martínezek ere uste du hemen gutxi zaintzen dugula elkar: “Niri ordaintzen didate zaintzeko eta seme-alabek eta bilobek nire esku uzten dute haren zaintza guzti-guztia”.\nDenok behar dugu zaintza gure bizitzako aro guztietan Carrizoren hitzetan: “Amonak ziur fardelak behin baino gehiagotan aldatu dizkiola eta orain 20, 25 edo 30 urteko gaztea ez dago gau bat bera ere amona edo aitona zaintzen geratzeko prest”. Horrek eragina duela uste du Carrizok: “Zaintza lanez gain, gertukoen maitasuna jasotzea ere beharrezkoa da”.\nKanal hauetan artxibatua: Adinekoen zaintza | Emakume migratuak | Neokolonialismoa\nAdinekoen zaintza kanaletik interesatuko zaizu...


Farah probintzia - Wikipedia, entziklopedia askea.\nAfganistango probintzia Farah\nFarah (Paxtueraz/persieraz: فراه), Afganistango 34 probintzietako bat da, herrialdearen mendebaldean dagoena. Iparraldean Herat probintziarekin du muga, ipar-ekialdean Ghor probintziarekin, hego-ekialdean Helmand probintziarekin, hegoaldean Nimruz probintziarekin eta mendebaldean Iranekin. 48.471 km²-ko azalera du eta 2009ko estimazioaren arabera 458.500 biztanle zituen. Hiriburua Farah da eta lurraldeko hiri garrantzitsuenetarikoak Anar Darreh eta Šindand dira..\nBiztanle gehienak (%80) paxtunak dira. Tajikak %14 dira eta badira gutxiengo belutxi, aimak eta hazarak ere.\n1 Kultura eta gizartea\nIrango goi-lautadarekin mugan dago lurraldea, eta biztanleria lurraldean barrena zabalduta bizi da. Ezagunak dira gaztelu-hondakinak, besteak beste.\nEtniei dagokienez, paxtunak dira Farah-ko biztanle gehienak (%80 inguru), baina hiriburuaren inguruan eta lurraldean zehar beste etnia batzuetakoak ere badaude: Tajik etniakoak, Aimaq-ak, Baloch-ak eta Hazarak.\nOrokorrean, gizarte-antolaketa patriarkala daukate: tribu-buruak (ia beti gizonezkoak) errespetu handiz tratatzen dituzte, eta familiak indar handia dauka.\nErlijio nagusia islama da; gehienak suniak dira, baina hazara gehienak xiitak dira.\nLurraldean hizkuntza hauek egiten dira: dari, persiera, paxtuera eta baloch hizkuntza.\nFarah Probintziako barrutiak\nFarah Probintziak barruti hauek ditu:\n(Ingelesez) nps: Farah Province\nOrriaren azken aldaketa: 23 iraila 2021, 16:34.


Kategoriako oinarriak eta gaiak FAK. ESP. KARDIOLOGIA HEMODINAMIKOKO MEDIKUA\n.@@@1526/2006 EBAZPENA, urriaren 31koa, Osakidetzako zuzendari nagusiarena. Ebazpen honen bidez onartzen dira Kardiologiako mediku espezialisten kategorian lotura estatutario finkoa lortzeko hautatze probak arautuko dituzten oinarri espezifikoak. Aipatu kategoria fakultatibo mediko eta teknikoen lanbide taldekoa da eta destinoak zerbitzu sanitarioetako erakundeetako kardiologia-hemodinamika sailak izango dira.@@@\nBigarren.- Kardiologiako mediku espezialisten kategorian lotura estatutario finkoa lortzeko hautatze probak arautuko dituzten oinarri espezifikoak onartzea, I. Eranskinean agertzen direnak. Aipatu kategoria fakultatibo mediko eta teknikoen lanbide taldekoa da eta destinoak zehaztutako osasun zerbitzuetako erakundeetako kardiologia-hemodinamika sailekoak izango dira.\nKARDIOLOGIAKO MEDIKU ESPEZIALISTA KATEGORIAN LOTURA ESTATUTARIO FINKOA LORTZEKO HAUTAKETA PROZESUA ARAUTUKO DUTEN OINARRI ESPEZIFIKOAK. KATEGORIA HORIEK FAKULTATIBO MEDIKO ETA TEKNIKOEN LANBIDE TALDEKOAK DIRA ETA DESTINOAK ZEHAZTUTAKO OSASUN ZERBITZUETAKO ERAKUNDEETAKO KARDIOLOGIA-HEMODINAMIKA SAILAK IZANGO DITUZTE.\n1.1.- Deialdi honetako helburu izango dira Kardiologiako mediku espezialista kategoriako destinoak. Aipatutako kategoriak fakultatibo mediko eta teknikoen lanbide taldekoak dira eta zehaztutako eta II. Eranskinean agertzen diren zerbitzu sanitarioetako erakundeetako kardiologia-hemodinamika saila izango dute destino.\na) Hezkuntza eta Zientzia Ministerioak emandako Medikuntza eta Kirurgia, eta Kardiologiako espezialista titulazioa izatea edo izateko moduan egotea, 186/2005 Dekretuko I. Eranskinean zehaztutakoa betez, uztailaren 19koa, Osakidetza Zuzenbide Pribatuko Entitate Publikoaren lanpostu funtzionalak arautzen dituenekoa.\n- Hezkuntza eta Zientzia Ministerioak emandako Medikuntzako eta Kirurgiako lizentziatu titulazioaren eta Kardiologiako espezialista tituluaren fotokopia konpultsatua edo notarioaren testigantza, 186/2005 Dekretuko I. Eranskinean zehaztutakoa betez, uztailaren 19koa, Osakidetza Zuzenbide Pribatuko Entitate Publikoaren lanpostu funtzionalak arautzen dituenekoa.\nDESTINOEN ZERRENDA\tKATEGORIA: MEDIKUA LANPOSTU FUNTZIONALA: KARDIOLOGIA-HEMODINAMIKA FAK. ESP. MEDIKOA\nKARDIOLOGIAKO MEDIKU ESPEZIALISTA KATEGORIAKO MEREZIMENDUEN BAREMOA. AIPATUTAKO KATEGORIA FAKULTATIBO MEDIKO ETA TEKNIKOEN LANBIDE TALDEKOA DA ETA DESTINOA ZEHAZTUTAKO OSASUN ZERBITZUETAKO ERAKUNDEETAKO KARDIOLOGIA-HEMODINAMIKA SAILA DU.\n1.- Osakidetzako, Gizarte Segurantzako eta Komunitate Autonomoetako osasun zerbitzuetako erakundeetan, edozein herri administrazio, baita Europar Batasuneko beste estatuetako sare publikoko zerbitzu sanitarioetan ere, hemodinamika sailean, kardiologiako mediku espezialista gisa lan egindako hilabete bakoitzeko, 0,20 puntu.\n100-199 ordu:\t1 puntu\nESPEZIALITATEA: KARDIOLOGIA - HEMODINAMIKA\n1.- Printzipio orokorrak, ikuspegi historikoa eta kateterismo kardiakoaren egungo praktika.\n2.- Ekipo zineangiografikoen eta kontrasteen erabilera egokia.\n3.- Kateterismo kardiakoaren konplikazioak.\n4.- Oinarrizko teknikak: larruazalean zeharreko abordajea, ziztada transeptala eta puntakoa barne.\n5.- Abordaje kirurgiko brakiala.\n6.- Jaioberrietan eta haurretan diagnostikatutako kateterismo kardiakoa.\n7.- Hemodinamika printzipioa: Presio neurria.\n8.- Odol fluxuaren neurria; gastu kardiakoa eta erresistentzia baskularra.\n9.- Shunt edo deribazioaren detekzioa eta kuantifikazioa.\n10.- Eremuaren kalkulua balbula estenotikoetan.\n11.- Teknika angiografikoak: Angiografia koronarioa\n12.- Bentrikulografia kardiakoa.\n13.- Biriketako angiografia.\n14.- Aortaren eta arteria periferikoen angiografia.\n15.- Funtzio kardiakoaren balorazioa. Ahaleginaren testa kateterismo garaian; pauso markagailu bidez eragindako takikardia eta ariketa.\n16.- Bolumen bentrikularren neurria, eiekzio frakzioa, hormako estresa eta kontraktilitate erregionala.\n17.-. Bentrikuluaren eta miokardioaren funtzio sistolikoaren eta diastolikoaren balorazioa.\n18.- Teknika bereziak: Odol fluxuaren eta metabolismo kardiakoaren balorazioa.\n19.- Ultrasoinu intrabaskularrak.\n20.- Biopsia endomiokardikoa.\n21.- Kontrapultsazioko aorta barneko baloia eta zirkulazioko asistentziako beste sistema batzuk.\n22.- Arritmia kardiakoen tratamendurako inplantagarriak diren sistemak.\n23.- Teknika interbentzionistak; angioplastia koronarioa.\n24.- Aterezetomia koronarioa, ateroablazioa eta tronbektomia.\n25.- Stent koronarioa.\n26.- Balbuloplastia baloiarekin.\n27.- Interbentzionismo periferikoa.\n28.- Interbentzio pediatrikoak.\n29.- Patroi hemodinamikoak gaixotasun balbular kardiakoan.\n30.- Patroi hemodinamikoak arterietako gaixotasun koronarioan.\n31.- Patroi hemodinamikoak birikako enbolismoan.\n32.- Patroi hemodinamikoak miokardiopatia dilatatuan eta hipertrofikoan.\n33.- Patroi hemodinamikoak perikarditis hertsatzailean, miokardiopatia murrizgarria eta taponatze kardiakoa.\n34.- Patroi hemodinamikoak bihotzeko sortzetiko gaixotasunetan.\n35.- Patroi hemodinamikoak aortako gaixotasunetan eta baskular periferikoa.\n1.- Grossman´s Cardiac Catheterization, Angiography and Intervention. 6th Edition. Ed: Lippincott Williams and Wilkins, 2000\n2.- Eric J Topol.-Textbook of Interventional Cardiology, 4th Edition.Ed: Saunders, 2002.\n3.- Robert D.Safian. The New Manual of Interventional Cardiology, 3th Edition.Ed: Physicians Press, 2001.


Elikadurako toxiinfekzioak saihestu: Janari hondarrak nola kontserbatu | Aldizkaria | EROSKI CONSUMER\nElikadurako toxiinfekzioak saihestu: Janari hondarrak nola kontserbatu\nJanaria gaizki erabili eta gordetzea da egun hauetan gertatzen diren elikadura toxiinfekzioen arrazoi nagusia.\nGabonetan etxekoei eta lagunei ahogozagarriez betetako mahai batekin harrera egitea sustrai sakonak dituen ohitura da gure gizartean.\nArazoak mahaiak eta etxeak jankidez eta bisitariz husten hasten direnean eta janari hondarrak sukaldean pilatzen direnean hasten dira, izan ere askotan ez dakigu zer egin sobratu den janari eta platerekin eta, beraz, elikadura toxiinfekzioaren arriskua areagotzen da.\nGorde janari hondarrak ontzi garbi, sakonera gutxiko eta estalgarri batean. Ez utzi prestatu edo zerbitzatu ziren ontzietan. Zati handiak txikiagotan zatitu eta gehienez ere 5 cm-ko sakonera duten ontzietan jarri, hozketa errazteko.\nZainzuriak zerbitzatu behar badituzu, gorde salda sobera geratu direnak kontserbatzeko. Latan ontziratuta bazeuden, bota ezazu, behin ireki eta gero, barrualdea azkar oxidatzen zaio eta. Gorde sobera geratutako zainzuriak plastiko edo beirazko ontzi batean, eta ez ahaztu horiek estali eta hozkailuan gordetzeaz.\nKontuan izan prestatutako elikagai edo platerak bi orduko epean kontsumitu, hoztu edo izoztu behar direla. Giro tenperaturan denbora gehiago egoten badira (bi orduz azpitik ere bai, tenperatura altua bada) bakterioak ugaldu egin daitezke maila kaltegarrietara iritsi arte; beraz, elikagai horien kontsumoa arriskutsua da osasunarentzat.\nJan hondarrak bi eguneko epean. Produktu batzuk egoera onean egoten dira hiru eta bost egun artean, baina janari prestatua zenbat eta gehiago kontserbatu, orduan eta handiagoa izango da elikadura intoxikazioaren arriskua. Izoztu berehala jango ez diren hondarrak, eta ontzian data adierazi.\nUtzi elikagaiak hozten hozkailuan sartu aurretik. Hozkailuan plater bero bat sartzen bada tenperatura igo egiten da eta hozkailua behar bezala funtzionatzea eragozten du, kutsadura arriskua eraginez.\nSaiatu hozkailua ez betetzen: utzi nahikoa toki elikagaien artean, hotza pasa dadin. Eutsi tenperaturari 0 eta 5 gradu artean. Horrela, elikagaietan mikroorganismoak ugaltzea saihestuko duzu.\nKontaminazio gurutzatua saihesteko, banandu elikagai gordinak eta prestatuak. Gorde lehenak hozkailuaren azpiko aldean eta elikagai prestatuak, goiko apaletan.\nHondarrak berriro berotzen dituzunean utzi saltsak, zopak eta janari zukuak minutu batzuetan irakiten. Mugitu ondo janaria alde guztietatik berotzen dela ziurtatzeko eta zerbitzatu oso bero. Kontuan izan mikroorganismo patogenoak ezabatzeko elikagaiaren erdiguneak 65ºC izan behar dituela.\nEz saiatu janaria behin baino gehiagotan berotzen. Berotu soilik jango dituzun zatiak, eta gorde gainerakoa.\nEz gehitu inoiz kontserbatutako elikagaiei berriro berotutako zatien hondarrak.\nEz jan hondarrik kalterik egiten ote duen jakin gabe edo gordeta zenbat denbora egin duen jakin gabe. Bota berehala denbora gehiegi gordeta egin duten elikagaiak edo itxura edo usaina zalantzazkoak dutenak.\nArreta handia izan egun hauetan hain ohikoa den arrain edo itsaski zoparekin, erraz hartzitzen da eta.\nBota usain txarra, kolore aldaketa, biskositateak, lizunak edo likidoetan uherdura duten elikagaiak. Seinale horiek guztiek elikagaia usteltzen hasi dela adierazten dute, eta horrenbestez mikrobioen kontaminazio fokua da.\nSukaldean suterik izan ez dadin\nNola antolatu automobileko maletategia


'Kazetaritza, pribatutasuna eta eskubide digitalak' eztabaidagai udako ikastaroetan, Datuak Babesteko Euskal Bulegoak antolatuta - Datuak Babesteko Euskal Bulegoa\n"Kazetaritza, pribatutasuna eta eskubide digitalak" eztabaidagai udako ikastaroetan, Datuak Babesteko Euskal Bulegoak antolatuta\nGasteiz, 2019/06/14. “Kazetaritza, Pribatutasuna eta Eskubide Digitalak” izenburua du Datuak Babesteko Euskal Bulegoak antolatu duen jardunaldiak datorren ekainaren 19rako, asteazkenez, bederatzietatik ordu biak arte, UPV-EHUren Udako Ikastaroen barruan.\nJardunaldia Donostiako Miramar Jauregian egingo da. Bertan zuzenbidearen arloko profesionalek eta komunikabideetakoek hartuko dute parte, eta aztertuko dute ea zer-nolako harremana dagoen informaziorako eskubidearen eta datuak babesteko oinarrizko eskubidearen artean, Datu Pertsonalak Babesteari eta Eskubide Digitalak Bermatzeari buruzko Lege Organikoa (gaztelaniaz) argitaratu ostean.\nOndoko hauek hartuko dute parte hitzaldietan eta geroko eztabaidan: Jaune I Unibertsitateko Konstituzio Zuzenbideko katedradun Artemi Rallo Lombarte, Madrilgo Unibertsitate Konplutentseko Konstituzio Zuzenbideko irakasle José Luis Rodriguez eta Diario Vascoko kazetari eta zuzendariorde Lourdes Pérez. Bakoitzak hitzaldi bat emango du, segidan eztabaidari ekingo diote, eta horren ostean solasaldia egongo da parte hartzaileekin. DBEBren zuzendari Margarita Uria izango da eztabaidaren moderatzailea; eta jardunaldiari hasiera ere berak emango dio UPV-EHUren Udako Ikastaroen Fundazioko ordezkari batekin batera.\nJardunaldia streaming bidez jarraitu ahal izango da, Agentziaren WebCast.


Bigarren xantza bat eskaintzen duen eskola Baionan | Basque Country | KAZETA\nBigarren xantza bat eskaintzen duen eskola Baionan\nEskolatze prozesuan zailtasunak dituzten gazteei bigarren xantza bat eskaini nahi dien eskola ireki dute Baionan. Ikasketak burutu eta, formakuntzen bidez, lan munduaren ateak ideki nahi dizkiete 18 eta 25 urte bitarteko gazteei.\nKazeta|28/10/2019|0 commment Updated at:\nDepartamenduko ordezkariek bigarren xantza proposatzen duen eskolaren egitasmoa aurkeztu zuten urriaren 23an Baionan. © Pirinio Atlantikoetako departamendua\nBigarren xantzaren eskola. Horrela deitzen dira eskolatze prozesuan zailtasunak izan dituzten 18-25 urteko gazteei zuzenduriko zentroak. Pirinio Atlantikoen Departamenduan ateak idekitzen dituen bigarren eskola da, lehena Mourenxen kokatua delarik. Proiektua aurkeztu zuten urriaren 23an Baionan antolaturiko agerraldian.\nZentro berezi hauek diploma edo kalifikazio gabeko gazteei zuzentzen zaizkie. Hezkuntza aktibo, berritzaile eta pertsonalizatuen bidez ikasketak berriz abiatzeko parada eskaintzen diete. Eskolari esker, formakuntzetan parte hartzen ahal dute ikastaroen bidez. Ikastaro horietan 330 euroko lan saria jasoko lukete, gutienez.\nEskola hauetan proposatzen diren ikasketak pertsonalizatuak dira. Lau eta hemezortzi hilabeteko iraupena dute, normalean. Gainera, ikasketek irauten duten bitartean enpresan ikastaroak egiteko parada eskaintzen diete ikasleei.\nBaionako eskolak hamabost ikastun langile errezibituko ditu 2019an. Heldu den urtean 80 bat izan beharko lirateke. Xehetasun gehiagorentzat mezu bat idatzi info@e2c64 helbidera edo deitu 05.59.35.64.00 zenbakira.


Aldaketan «sakontzea» izango du xede Ruizen hautagaitzak Nafarroan | Politika | Berria\nAldaketan «sakontzea» izango du xede Ruizen hautagaitzak Nafarroan\nFernandez de Pinedo izango da EH Bilduko zerrendaburua Araban, eta Larrion Gasteizen. Astelehenera arte dute besteak jakinarazteko\nBakartxo Ruiz lehendakarigaia, erdian, bere hautagaitza babestu duten kide batzuekin, atzo. BERRIA\n2019ko udal eta foru hauteskundeetarako hautagai batzuen izenak jakinarazi ditu EH Bilduk: Nafarroako Parlamenturako zerrendaburua izango da Bakartxo Ruiz eta Kike Fernandez de Pinedo Arabako Batzar Nagusietarakoa. Bi herrialdeetako EH Bilduren mahai politikoek proposatu dituzte izenok; adierazi dutenez, ez da besterik aurkeztu eta, beraz, ez dute barne hauteskunderik egingo. Ezta Gasteizen ere. Hango alkategaia izango da Miren Larrion. Duela hiru urteko bozetan Adolfo Araiz izan zen Nafarroako zerrendaburua. Araban eta Gasteizen, oraingo berberak.\nMaiatzaren 14an abiatu zuten zerrendaburuak hautatzeko prozesua, eta izenak aurkezteko epea herenegun amaitu zen. Baina soilik hiru horiek eman dituzte ezagutzera. Astelehenera arteko epea dute jakinarazteko Bizkaiko eta Gipuzkoako batzar nagusietarako eta beste hiru hiriburuetarako udaletarako zerrendaburuenak; izenak mahai gainean badaude ere, haietako batzuen oniritziaren zain daude. Halaber, mahai politikoez gain, alderdiek, bilkideek eta norbanakoek ere egin ditzakete proposamenak, abal kopuru bat aurkeztuz gero. Nonbaiten hori gertatzen bada, barne hauteskundeak egingo dituzte, ekainaren 8tik 10era.\nNafarroan, agerraldi batean eman dute ezagutzera Ruizen hautagaitza. Azaldu dutenez, abal ugari jaso ditu Mahai Politikoko kideen partetik, koalizioa osatzen duten alderdietako agintari batzuen aldetik, parlamentuko taldetik eta Nafarroako alkate eta hautetsienak. Agerraldian, Ruizekin batera egon dira hiru urteotan harekin parlamentuan egon diren Adolfo Araiz, Dabid Anaut, Arantza Izurdiaga, Asun Fernandez de Garaialde eta Maiorga Ramirez, eta EH Bilduren Nafarroako arduradun politiko Jon Garai eta Nafarroako Sorturen idazkari nagusi Miren Zabaleta.\nEz dute zehaztu nor joango den Ruizekin batera. Beste herrialdeetan bezala, Nafarroan ere zerrendetako kideak hautatzeko prozesua urte hasieran amaituko dute. Dena den, Araizen izena azpimarratu du Ruizek. «Aldaketa gertatu zedin pieza gakoa izan zen, eta jarraituko du izaten». Koalizioak zortzi parlamentari ditu egun; hirugarren indarra izan zen 2015ean, bigarrenetik (Geroa Bai) 5.300 botora. Datorren urteko bozei begira, Ruizek nabarmendu du EH Bilduren xedea dela «aldaketaren» gobernuak «gutxienez» bigarren legegintzaldi bat egitea, abiatutako bidean «sakontzeko», eta, halaber, indartzea «ezkerreko subiranisten espazioa eta EH Bilduren proiektu politikoa, duela hiru urteko emaitzak hobetuz».\nNafarroako zerrendaburuaren izenarekin batera, Arabako Batzar Nagusietakoa eta Gasteizko Udalekoa jakinarazi ditu EH Bilduk: Kike Fernandez de Pinedo eta Miren Larrion, hurrenez hurren. Ez da beste hautagairik aurkeztu, eta, beraz, ez dute bozketarik egingo. Arabako Mahai Politikoaren «erabateko babesa» jaso dute biek. «Luze erakutsi dute euren gaitasuna eta herrialde zein hiriburuarekiko daukaten konpromiso eta ardura maila, eta, ondorioz, irabazia dute herritar askoren sinesgarritasuna eta konfiantza», azaldu du alderdiak ohar batean. 2015eko hauteskundeetan ere zerrendaburuak izan ziren biak. Araban hirugarren indarra izan zen EH Bildu; lehenengotik (PP) 2.600 botora. Gasteizen, bigarrena: PPtik 12.300 botora.


La Agrupación -\nAthletic Club-eko Lagunarteko Elkartea Euskal Herri eta mugakide diren ipar Penintsulako eskualdeetako zale zurigorriak biltzeko Elkartea da.\nGaur egun 150 Lagunarte inguruk osatzen dute, gehienak hurrengo herrialdeetan kokaturik: Bizkaia, Gipuzkoa, Araba, Nafarroa, Errioxa, Burgos, Kantabria\n1.984 urtean Petrel-en (Alakante) Athletic Club-eko Lagunartekoen XII Biltzarraren ondoren, Bizkaian zeuden Lagunartekoek euren arteko hurbiltasun geografikoagatik eta Club-arekiko hurbiltasunarengatik Elkartea sortzea erabaki zuten, euren arteko harremanak sendotzeko eta Athletic-en aldeko adorea eta kemena batzeko. Halaxe sortu zen ATHLETIC CLUB-eko LAGUNARTEKO ELKARTEA\n1.985 urtean Eusko Jaurlaritzaren Elkarteen Erroldak bere onespena eman zuen, eta Elkartea Nicolás Hernando, Larrauri Lagunarteko kidea izan zen lehen lehendakaria. Geroxeago hauek izan dira lehendakari izan direnak: Jose Gutiez (Portugaleteko De Andrés Lagunartekoa), Carlos Acero (Uriarte Lagunartekoa), Javier Cano (Lakabeg Lagunartekoa), Victor Uriarte (Olabeaga Lagunartekoa), Juan Mari Arana (Casco Viejo Lagunartekoa), eta gaur egun Aitor Pereira (Koldo Aguirre Lagunartekoa) da Athletic Club-eko Lagunarteko Elkarteko\nHasera baten Elkartearen oinarrizko funtzioa lagunartekoen harremanak indatzea zen, bidai bat edo bi burutuz denboraldi bakoitzean. Gaur egun betebeharrak areagotu egin dira. Lagunartekoen txapelketak antolatzen dira, 1979 urtetik eten gabe ospatzen den mus txapelketa azpimarragarria delarik. Hasera bateko partidu bakarretik, kanpoan jokatutako\npartiduen erdira bidaiatzera heldu gara denboraldi baten, eta erronka berrien antolamendua\nburutu da, Peñista Eguna, egoitza propioa (2.000 urteko Martzoaren 28-an inauguratua),\nfutbito txapelketa, ‘Mañana será león’ eta ‘Leona del año’ garaikurrak eta Elkartearen futbol taldearen sorrera, 2.005 urtean “European Supporters Cup” txapelketaren hirugarren edizioa\nirabaziz. Guzti hau Lagunartekoen Elkartea, Club-a eta Lagunartekoen arteko oinarrizko\nlotura dela ahaztu gabe.\nElkartearen behin behineko helburuak:\nLagunartekoen loturak estutzea.\nElkarteeen ekintza eta ospakizunen antolaketa eta koordinazioa.\nLagunarteko mugimendu zurigorrien ordezkari izatea.\nJarraitzaile zurigorri ororen ordezkari izatea bai Euskal Herrian eta mugakide diren herrialdetan.\nGaur egun Elkartea osatzen duten 11 kideak 2019ko uztaileko hauteskundeetan aukeratu ziren. Aitor Pereira buru dutela, hau da proiektuak aurrera egin dezan lanean diharduen pertsona taldea.\nMari Mar Koldo Aguirre\nJara Lehoiaren bihotza\nJon Mikeldi – Durango\nAlain Beti lehoiak\nJoseba Torosto – Berriz\nBea Koldo Aguirre\nSendoa Labe garai\nJuan Mari Vicrila\nEloy Imanol Etxeberria Mondragón


Salidas y actividades complementarias – 2 orrialdea\nHaur eta Lehen Hezkuntzan matrikula\nBigarren Hezkuntzan matrikula\nHegaztiei eraztunak jartzen\n27 de maiatza de 2019 por Administración\nMaiatzaren 16an, ostegunez, D ereduko 6. mailakoak Barañaingo Ibai Parkera hurbildu ginen, Iruñeko Mankomunitateko langile eta biologen laguntzaz ibaiertzeko ekosisteman bizi diren hainbat hegaztiri eraztuna jartzen ikusi eta ikasteko. Zozoak, kaskabeltzak, txantxangorriak eta txepetxak ezagutu genituen goiz hartan, bakoitza tamaina eta kolore desberdinetakoak, eta beraz, bakoitzari bere neurriko eraztuna jarri zitzaion. Hegaztiak, sare fin batzuetan […]\nKategoriak: Hirugarren Zikloa, Salidas y actividades complementarias\nESKIROTZEKO BASERRI ESKOLARA BISITA\n11 de maiatza de 2019 por Administración\nApirilaren 30ean AG ereduko Haur Hezkuntzako zikloak egun osoa pasa zuen Eskirotzeko Baserri Eskolan. Urtero bezala, Iñaki eta bere laguntzaileak, animaliak erakutsi, janaria bilatu eta jaten emateaz arduratu ziren. Eguna saltoka, parrezka eta baserriak eskaintzen zizkigun guztiaz gozatzen eman genuen. Argazki gehiago ikusi nahi izatekotan, egin klik hemen.\nKategoriak: Albisteak, Haur Hezkuntza, Salidas y actividades complementarias\n27 de otsaila de 2019 por Administración\nKategoriak: Albisteak, Bigarren Zikloa, Salidas y actividades complementarias Etiketak: 3.maila, museora bisita\nEuskera, denon altxorra!\n19 de abendua de 2018 por Administración\nLehen Hezkuntzako 1. mailako ikasleek euskera denen altxorra dela gogoratu eta beren beste altxor txiki batzuk erakusten dizkigute bideo honetan.\nKategoriak: Lehen Zikloa, Salidas y actividades complementarias Etiketak: euskara\n“Negua Kantuz” Baluarten\n15 de abendua de 2018 por Administración\nAbenduaren 9an gure eskolako 5. eta 6. mailakoek beste ikastetxe batzuekin batera, “Negua kantuz” ikuskizunan parte hartu zuten. Kontzertua “Olentzeroren lagunak” elkarteak antolatu zuen Udalaren laguntzarekin. Txikiak eguneko protagonsitak izan ziren. Goizean, entsaioa izan zen eta arratsaldean primeran pasa zuten Baluarteko eszenatokian. Informazio gehiagorako hemen sakatu. Mila esker eta zorionak parte hartzaileei bikain egin baitzuten! […]\nKategoriak: Albisteak, Hirugarren Zikloa, Salidas y actividades complementarias Etiketak: Musika kontzertua Baluarte, Negua kantuz\nHezkuntza eta familia orientabidea


3 orrialdea – HERRI BERRI\nTrikaldi laster suntsitua? Berrogoi urteren ondotik eta Donibaneko herriko eta inguruko adineko jendeari hainbeste mesede eta zerbitzu on bete ondotik, Trikaldi zahar etxea zerratzeko irriskuan dago, «Kostaldeko ospital zentroa» diru ainitz galtzen ari omen delakotz. Berdi zaie zahar jende kopurua beti goraldera joatea, Trikaldi danba betea egoitea edo hantxe sartzeko goait-lerroa luze-luzea izatea. Sosa da arrazoin bakarra eta berriz ere Donibane Lohizune haien murrizketen entsaialeku bilakatu da. Zuzendaria zaharrei bere urteberria ematera etorri da eta…\nIruzkinak desaktibatuta daude Trikaldi “afera” sarreran


Open House festibalaren edizio berria izango da asteburuan “Hiri osasuntsua” lemapean\nBilbok 49 eraikin irekiko ditu asteburu honetan, bosgarren Open House jaialdian. Ateak zabalik, arkitektura eta hirigintza ekitaldi nagusia da mundu mailan, eta aurten "Hiri osasungarria" izango du izenburu.\nIaz bezalaxe, osasun egoeraren aurrean segurtasun eta kontrol arrazoiengatik, eraikinak Bilbon zabaltzera mugatuko dira -beste urte batzuetan Barakaldora eta Getxora zabaldu zuten-, eta bisitetan zein jardueratan parte hartzeko hitzordua hartzea beharrezkoa izango da, Udalak ostegun honetan jakitera eman duenez.\nBosgarren Open House jaialdiarekin, Bilbok 45 hiri baino gehiagorekin bat egingo du urriaren 16an eta 17an, Udalak azpimarratu duenez. Open House Worldwide Nazioarteko Sarea osatzen dute guztiek, arkitekturaren eta hirigintzaren defentsan.\nJaialdia osasun egoerara egokituko da, eta "Hiri osasungarria" gaia izango du aurten, covid-19 pandemiak utzitako "errealitate berriarekin" lotuta.\nEgitarauaren bidez jaialdiak gogoeta bat planteatu nahi du: hiriek erronka ikaragarria dute osasuna eta ongizatea hobetzeko motor gisa.\nJaialdiaren edizio berrian 49 eraikin zabalduko dituzte hiri osoan, horietako 12 nobedadeak izango direlarik: Ametzola geltokia, Fesa-Ercross pabiloia, IED Kunsthall eraikina, BETA II-AsFabrik eraikina edo Etxebarriko Ekaitz Andela.\nEleiz Museoa, Deustuko Unibertsitatea, Bilboko udaletxea, Chavarri, Olabarri eta Ibaigane jauregiak, Azkuna Zentroa, Erriberako Merkatua edo Arte Ederretako Museoak errepikatuko dute.\nEraikinak zabaltzeaz gain, Open House jaialdiak jarduera osagarriak eskainiko ditu: familientzako tailerrak, ibilbideak hirian barna, ibilbideak bizikletan eta nabigazioa itsasadarrean.


Euskaraz gehiago, gehiagorekin eta gehiagotan egitea du asmo Euskaraldiak - Lea-Artibai eta Mutrikuko Hitza : Lea-Artibai eta Mutrikuko Hitza\nEuskaraz gehiago, gehiagorekin eta gehiagotan egitea du asmo Euskaraldiak\n15 egun hartuko ditu 2020an Euskaraldiak, eta erabilera gune gehiagotara heltzeko berritasunak dakartza.\nDonostian egin zuten Euskaraldiaren bigarren ariketaren aurkezpena\n2020. urtean egingo da Euskaraldia berriro, eta azaroaren 20an egin zuten aurkezpena Donostian, Euskaraldiaren bigarren edizioa hasteko urtebete falta zen egunean. Hamabost egun hartuko ditu Euskaraldiak hurrengo urtean, azaroaren 20tik abenduaren 4ra. Egun horietan, hizkuntza ohiturak astintzeko ariketa egingo dute Euskal Herri osoko ahobizi eta belarriprestek.\nHain zuzen ere, «gehiago, gehiagorekin eta gehiagotan» aritzeko asmoa dakar hurrengo Euskaraldiak eta, horretarako, berritasunak dakartza Euskaraldiak 2020rako: heritarren ariketaz gain, taldeetan ere hizkuntza ohiturak aldatzeko aukera izango dute era guztietako entitateetako kideek.\nEuskaraldian garrantzia berezia hartuko duen kontzeptu berri bat sortu dute: arigunea. Horiek, euskaraz aritu ahal izateko babesguneak izango dira; hau da, ariketa sozialean taldean jarduteko aukera emango duten espazioak. Mota guztietako entitateek sortuko dituzte arigune horiek, eta gura duenak dagoeneko badu Euskaraldian izena emateko eta martxan jarriko duten arigunearen berri emateko aukera.\nPortaeran dago gakoa. 2018. urtean egin zen lehenengoz Euskaraldia, eta ibilbide luzeko ekimena izateko jaio zela esan dute sustatzaileek. Hala, edizioz edizio, urrats berriak eman nahi dituzte.\nOndarroako Artelan kultur elkarteak iazko arikeratarako egindako Belarriprest eta Ahobizi panpinak.\nIazko dinamika zabaltzea dute helburu Euskaraldiaren sustatzaileek, eta taldekako ariketak proposatu dituzte 2020rako. Hala, entitateetan sortuko diren ariguneak baliatuta, lantokietan, enpresetan, administrazio publikoan, kultur zein kirol taldeetan… inertziak apurtu eta hizkuntza ohitura berriak lantzeko aukera izango dute ahobizi eta belarriprestek.\nBerritasunak berritasun, ahobiziak eta belarriprestak Euskaraldiaren protagonista izaten jarraituko dute, eta aurkezpenean azpimarratu zutenez, «portaeran dago gakoa, ez euskaraz hitz egiteko gaitasunean».\nErlazionatutako edukiaKontseiluak udalei zuzendutako protokoloa egin duBehatokiak jasotzen dituen kexakPlaza guztiak prest, Euskararen Eguna ospatzekoOndarroako Bekozinin jokatuko da Euskerean Eupadea lehiaketaren finalaERREPORTAJEA: EHE, 40 urte hizkuntza eskubideen alde lanean


naiz: Iritzia | Opinión - Tafallak egoa gogora\nBiescaseko esperientziaz daukadan zauririk mingarriena, «omenaldi» horretakoa da. Ego boteretsuaren karitatea nola onartu genuen gogoratzea.\nTafallako irudiek Biescaseko Las Nieves kanpinean 1996ko abuztuaren 7an bizitakoak ekarri dizkidate gogora: 87 hildako, 183 zauritu. Bigarren multzoan, etxekook. Muturreko egoerak bizita bada ere, bizirik jarraitzeko zoria izan genuen.\nHogei urtera egin ziguten Biescas eta Aragoiko autoritateek kaltetuoi omenaldia, hildako baten semeak alkateari hala eskatuta. Hark bezala, bagenuen guk ere aitorpenaren gabezia sentimendua. Joan ginen, eta ezarritako monolitoen inguruan bueltatxo bat eman. Autoritateak eta hedabideak etorri arte. Adierazpenaren ordua zen. Kamerak hartutako planoa garbia nahi zuten, kaltetu bakarrik ez: kameren atzera bidali gintuzten. Plano instituzionala aurrean: autoritateak, monolitoa lagun. Dozena bat kargu, aurpegi serioz. Gorbata nagusi. Eurak protagonista. Ez zitzaidan «detailea» gustatu.\nEgo handiusteak, kapitala lagun, gutxietsi egin zuen «berde erromantiko» batek profesionalki aztertutakoa. Gutxietsi egin zuen euri tanten itsasora heltzeko gogoa. Beren energia potentziala baliatuz, grabitate indarrari esker, milioika urtetan zehar lur eta harkaitzen artean irekitako bideak jarraituz. Behin eta berriz. Horrela etorri ziren Biescasen, horrela Tafallan, uda giroko ekaitzen festan, beren bidean. Ezohiko indarrez bada ere, naturaren legeen arabera.\nGizatiarra da bestea gutxiestea. Geure baitan daramagu egoa, Trump txiki bat. Boterearekin, kapitalarekin, puztu eta arrisku publiko bihurtu daitekeena. Txikiago deritzegunei arnasa kenduz. Presa, kanalizazio, eraikin eta abarrek uraren bidea oztopatzen dute. Inbasio, debeku, agindu, bortxa eta abarrek, norbanako eta herrien askatasuna oztopatzen duten bezala.\nBadaukagu euskaldunok zer ikasi uraren gogo eta bideetatik. Nola milioika tanta txikik bat egin duten, jatorrizko bideari, geure izaerak urratutakoari, zentzuz eta gogotsu ekiteko. Bai, basatia da ura. Albo kalteak uzten ditu. Sarri, ahulenei. Baina kalteen arduraduna ez da ura, ez ekaitza; egoa baizik. Ura ez baita intentzio txarrekoa, ez da zitala. Hura, ego boteretsua, bai.\nBiescaseko esperientziaz daukadan zauririk mingarriena, «omenaldi» horretakoa da. Ego boteretsuaren karitatea nola onartu genuen gogoratzea. Bizia eta osasuna kendu digutenek hiru harri eta 87 globorekin gure esker ona jaso zuten. Guk eman genien esker ona.\nZenbat horrelako, gure «euskal» instituzioek ere, botere zapaltzaileari. Transferentzia bat gorabehera, gure gogoa presa sendoekin baretuz. Komunikabideekin.


Erle-argizariaren ezaugarri fisiko-kimikoak\nArgizariaren ezaugarri fisikoak\nErle-argizaria solidoa da ohiko giro-tenperaturan. Hauskorra da oso tenperatura hotzean, baina izaera plastikoa hartzen du 35/40⁰C-ra iristean. Erle-argizariaren fusio-puntua 64⁰C da.\nMerkatuko argizari horiaren dentsitatea 0,95 da, 15⁰C-tan.\nErle-argizaria sortzeko unean zuria da, baina erleek abaraska guztia propoliz igurtziz esterilizatzen dutenez, eta, gainera, erlezainak abaraskak urtzen dituenean bertan dagoen polenarekin nahasten duenez, hauen pigmentuz horituta geratzen da. Erle-argizari garbia merkatuan horia izaten da, zuriketa jasan ez badu behintzat.\nErle-argizariak sortzeko unean ez du usain handirik, baina urtzeko garaian ezti/polen/propoli usaina hartzen du. Gehiegi landu ez den argizariak ezti-usain goxo bat izaten du.\nArgizariaren osaketa kimikoa\nArgizaria kimikoki oso egonkorra da eta bere ezaugarri kimikoak ez dira ia batere aldatzen denborarekin. Uretan ez da disolbagarria eta nekez hidrolisatzen eta oxidatzen da. Animalien digestioko azidoek ez dute desegiten, argizari-jale diren zenbait sitsenak ( Galleria mellonella) salbu.\nErle-argizaria lipidokara da eta osagai hauek ditu:\nHidrokarburo aseak, hauetan maizen heptakosanoa. Karbono-atomo bakoitia duten hidrokarburoak dira argizariaren osagaiak.\nAzido edo hidroazido aseak. Hauetan karbono-atomo kopurua bikoitia da, adibidez, azido palmitiko edo tetrakosanikoan.\nAlkohol askeak, dela monolak, dela diolak.\nKatea luzeko gantz-azidoen ester alkoholikoak, adibidez, mirizilo-palmitatoa.\nPigmentuak, polen edo propolitik datozenak.\nErle-argizaria oso egonkorra da eta urte askotan mantentzen ditu bere ezaugarri eta propietateak, batez ere hermetikoki itxita mantentzen bada.\nErle-argizari garbia horia da, polen edo propolitik hartutako pigmentuengatik. Elizetarako batez ere, kandela zuriak eduki nahi izaten dira (badakizue: birjinitatea zuria da) eta horretarako argizaria zuritzeko ohitura egon da.\nArgizari zuria lortzeko erle-argizaria zuritu egin behar izaten da, kimikoki edo eguzki-izpiz:\nZuriketa kimikoa hainbat produktu kimikoekin egiten da: Ozono, azido oxaliko, azido sulfuriko, potasio permanganato, kaltzio-kloruro, ur oxigenatu, eta abar. Adierazi behar da produktu kimiko hauetako batzuk oso kontuz erabili beharrekoak direla, arriskutsuak direla, alegia. Gainera, hondakin kimikoak gera daitezke argizaritan.\nEguzki izpiz egindako zuriketa\nErle-argizaria eguzkitan jartzen bada zuritu egiten da. Horretarako zati, ezkata edo maluta fin batzuetan bihurtu behar da argizaria eguzkiak ahalik eta azkarren lan egin dezan, dena dela, hiruzpalau aste behar izaten dira.\nRwandan ikusi genuen han ziren fraide batzuek nola zuritzen zuten argizaria. Lehenik argizaria urtu egiten zuten eta urtuta zegoen ontzitik tantaka erortzen zen azpitik pasatzen zen ur hotza zeraman kanaltxo batera. Argizariak ura ukitzen zuen bezain azkar gogorturik geratzen zen ezkata batzuen gisan. Kanaleko urak garraiatzen zituen argizari-ezkata hauek eguzkitan sare baten gainean zegoen zapi zuri baten gainera. Eguzkitan, urtu gabe, edukiz zuriturik geratzen ziren argizari-ezkata edo maluta hauek. Berriro urtu eta orduan egiten zituzten kandelak.


Blink-182 - Wikipedia, entziklopedia askea.\nBlink-182, Poway, Kalifornia,1992-ko abuztuaren 2an sorturiko pop-punk musika taldea izan zen. Hasiera batean Blink bakarrik deituko ziren, baina azkenean, hiru zenbaki horiek hartu zituzten Cheshire Cat atera ondoren Irlandako tekno banda bat izena zutelako. Tom DeLongue, Mark Hoppus eta Scott Raynor, baina 1998an, Scott joan eta Travis Barker sartu zen taldean eta berarekin mainstream-era ailegatzea lortu zuten Enema Of The State munduko arrakastarekin. Esaten dutenez, Green Day eta The Offspring taldeekin batera, 90 hamarkadan egon zen pop-punk iraultza sortu zuten Kalifornian.\npop punk (en) eta rock alternatibo\nMark Hoppus (en) (1992\nTravis Barker (1998\nScott Raynor (en) (1992 - 1998)\nMatt Skiba (2015\nTom DeLonge (en) (1992 - 2015)\n2005-2003. urtean Blink 182 izeneko albuna atera zuten ez zekitelako ze izen ipini albumari. 2005. urtean bere banaketa ofiziala egin zen, Tom eta Marken artean ez zirelako ados jartzen musika berbera egiteko. Ondorioz, Tomek Angels & Airwaves taldea sortu zuen eta Markek, Travisekin batera, +44. Taldea 27 milioi kopia saldu ditu mundu osoan 13 milioi Estatu Batuetan bakarrik.\n2009-ko Otsailaren 5ean iragarri zen beraiek presentatuko zutela "Grammy" sariak. Otsailaren 8-an Grammy-ko rock talde onenaren saria aurkezten bere itzulera iragarri zuten eta 2011. urtean disko berria atera zuten Neighbourhoods izeneko albuma eta 2012. urtean Dogs Eating Dogs atera zuten.\n1.3 Konpilazio diskoak\n1994 Cheshire Cat Cargo Music\n1997 Dude Ranch Cargo Music\n2011 Neighborhoods DGC Records\n2000 The Mark, Tom and Travis Show (The Enema Strikes Back!) MCA Records\n2013 Icon Geffen Records\nAzken aldaketa 27 azaroa 2019(e)an, 13:47(e)tan


ZIKLOTEKAREN ETA “RED DE CIUDADES POR LA BICICLETA” ERAKUNDEAREN ARTEKO LANKIDETZA AKORDIOA SINATU DUTE ALDUNDIAK ETA CRISTINA ENEA FUNDAZIOAK - Hasiera - opepro01i1\nZIKLOTEKAREN ETA “RED DE CIUDADES POR LA BICICLETA” ERAKUNDEAREN ARTEKO LANKIDETZA AKORDIOA SINATU DUTE ALDUNDIAK ETA CRISTINA ENEA FUNDAZIOAK - Hasiera\nZIKLOTEKAREN ETA “RED DE CIUDADES POR LA BICICLETA” ERAKUNDEAREN ARTEKO LANKIDETZA AKORDIOA SINATU DUTE ALDUNDIAK ETA CRISTINA ENEA FUNDAZIOAK\nHitzarmen horri esker, Ziklotekak Gipuzkoara mugatutako bizikletaren mugikortasunarekin lotutako dokumentuak biltzeaz eta hedatzeaz gain, Espainiako 550 hirirekin lotutakoak ere bildu eta hedatuko ditu. Era horretan, Europan bakarra eta nazioartean erreferentzia den bizikleta-mugikortasunean espezializatutako dokumentu-zentro izaera sendotzen du.\nMarisol Garmendia Mugikortasuna eta Lurralde Antolaketa Departamentuko diputatu sozialistak “Red de Ciudades por la Bicicleta” (RCxB) erakundearekin lankidetza-hitzarmena sinatu du Madrilen, Zikloteka sare horren erreferentziako dokumentu-zentro gisa erabiltzeko. Garmendiak, Jose Mª Hernandezek eta Antoni Povedak Madrilgo Garraioen Udal Enpresaren egoitza nagusian sinatu dute hitzarmen hori. Hitzarmena Gipuzkoako Foru Aldundiak ‘RCxB’ erakundeari egindako proposamen bat da, dokumentu-zentro horrek eskaintzen dituen zerbitzuak —orain arte Gipuzkoako dokumentuak baino ez zituen biltzen— sareko kide diren hirietara zabaltzeko asmoz.\nAkordio horren bitartez, Zikloteka bihurtuko da berau osatzen duten erakundeek —Bartzelonak eta bere metropolialdea, Madrilgo Udala, Valentziakoak etab. adibidez— bizikleten mugikortasunarekin lotuta sortuko duten materialen dokumentu-biltegi. Gainera, ‘RCxB’ erakundearen webgunean banner bat ezarriko da, bertatik Ziklotekan eta bere oinarri dokumentaletan sartzeko eta alderantzizko urratsa emateko.\nEra horretan, Ziklotekak bere zerbitzuak “Red de Ciudades por la Bicicleta” erakundeko kide guztietara zabalduko ditu. Erakundeak, gaur egun, Espainiako 550 hiri ordezkatzen dituzten 116 kide ditu. Finkatutako erakunde arteko lankidetzari (udalekin, unibertsitate publiko eta pribatuekin, “Red de Ciudades por la Bicicleta” erakundearekin, ConBici hiri barruko txirrindularien Estatuko koordinakundearekin, Ingurumen Hezkuntzako Zentro Nazionalarekin eta Ciclosfera aldizkariarekin) eta bilaketa-, bilketa- eta kudeaketa-prozesu luze bati esker, Zikloteka bizikleten mugikortasunean dokumentu-zentro espezializatu gisa —Europan bakarra eta nazioartean erreferentzia— sendotzen da.\nGarmendiak hauxe adierazi du: “hitzarmen hori Zikloteka hazteko eta bizikletaren erabilera hedatzeko urrats erabakigarria da. Akordio horri esker, Gipuzkoak erreferentziako dokumentu-zentro bat dauka mugikortasun iraunkorrari eta osasungarriari dagokien guztian kontsulta egiteko. Espainiako gainerako erkidegoen eta hirien aurrean, mugikortasun iraunkorraren eta osasungarriaren arloetan Gipuzkoan egiten ari garen apustua, proiektuak eta lorpenak azaltzeko urrats sendoa da”.\n2016 eta 2017 urteen artean, 3.600 erabiltzaileri eman die zerbitzua —bertatik bertara kontsultak eginez, Internet bidez deskargatuz edo funts dokumentalak maileguan eskatuz—.


Laburpena ( 39. zk.), 2013ko otsailaren 25a, astelehena\nPDF (400 KB - 3 orri.)\n254/2012 DEKRETUA, azaroaren 27koa, Automatizazioko eta Robotika Industrialeko Goi Mailako Teknikariaren tituluari dagokion curriculuma ezartzen duena.\n13/2012 FORU ARAUA, abenduaren 27koa, zerga alorreko zenbait aldaketa onartzen dituena.\nANUNCIO Juan José Sayar Bueno jauna Udaltzaingoko buruaren postua betetzeko izendatzeko dena.\nEBAZPENA, 2013ko otsailaren 22koa, Herri Arduralaritzaren Euskal Erakundeko zuzendariarena, Euskal Autonomia Erkidegoko Administrazio Orokorreko 2008ko enplegu publikorako eskaintzako laguntzaile teknikoen kidegoan, Itsasontziko Makinen eta Instalazioen Ikuskapen eta Kontroleko Goi-mailako Teknikaria Aukeran, sartzeko hautaketa-prozesuko hautatutakoen eta esleituko diren lanpostuen behin betiko zerrenda osagarria aditzera ematen duena; eta behin betiko hautatutakoei, betekizunei eta merezimenduei buruzko agiriak aurkezteko 20 eguneko epea ematen diena.\nIRAGARKIA, Luis Aramburu Udal Musika Eskolaren Enplegu Eskaintza Publikoari buruzkoa.\nEBAZPENA, 2013ko urtarrilaren 2koa, Energia eta Meategien zuzendariarena. Honen bidez, baimena ematen da Zamudio udalerrian 200 kV-ko lurrazpiko linea elektrikoa -zirkuitu bakuna- «Zamudio-REE» transformazio-azpiestaziotik 220 kV-ko «Tecnalia» transformazio-azpiestaziora instalatzeko, eta horretarako exekuzio-proiektua onartzen da.\nEBAZPENA, 2013ko urtarrilaren 25ekoa, Nekazaritza eta Abeltzaintzako zuzendariarena, 247. zenbakiko ikastaroko ikasleei produktu fitosanitarioen aplikatzaile txartel oinarrizkoa eta tituludunei maila gaitukoa emateko dena.\nEDIKTUA, adostasunik gabeko dibortzioari buruzko 128/12 prozeduraren ondoriozkoa.\nEDIKTUA, ezkontzaz kanpoko seme-alabentzako neurriei buruz bideratutako 159/10 prozeduraren ondoriozkoa.\nDURANGOKO LEHEN AUZIALDIKO ETA INSTRUKZIOKO 2 ZENBAKIKO EPAITEGIA\nEDIKTUA, ezkontzaz kanpoko seme-alabentzako neurrien gainean bideratu den 38/12 prozeduraren ondoriozkoa.\nEDIKTUA, erantzukizun zibilaren gainean bideratutako 656/12 prozedura arruntaren ondoriozkoa.\nIRAGARKIA, Lanbide-Euskal Enplegu Zerbitzuarena, Lanbidek Getxon duen bulegoaren obra integrala kontratatzeko dena (Espedientea: LAN/O-10/2013).\nIRAGARKIA, ibilgailuentzat erregaia eskuratzeko administrazio-kontratua formalizatu dela argitara emateko dena (Espedientea: S-044/2012).\nIRAGARKIA, Lanbide-Euskal Enplegu Zerbitzuak dokumentu-errekerimenduak jakinarazteari buruzkoa.\nIRAGARKIA, Lanbide-Euskal Enplegu Zerbitzuko zuzendari nagusiaren ebazpena jakinarazteko dena.\nEDIKTUA, Familia eta Komunitate Politikarako Zuzendariarena, jarraian adierazten diren espedienteei buruzkoa (255/2006 Dek/48/2013-01-14).\nEDIKTUA, Familia eta Komunitate Politikarako zuzendariarena, jarraian adierazten diren espedienteei buruzkoa (255/2006 Dek./48/2013-01-15).\nEDIKTUA, Familia eta Komunitate Politikarako zuzendariarena, jarraian adierazten diren espedienteei buruzkoa (177/2010 Dek./48/2013-01-22).\nEDIKTUA, Familia eta Komunitate Politikarako zuzendariarena, ondoren aipatzen den espedienteari buruzkoa N_2012_01_4896).\nEDIKTUA, Familia eta Komunitate Politikarako zuzendarirena, ondoren aipatzen den espedienteari buruzkoa (L-2012-48-3573-I).\nEDIKTUA, Familia eta Komunitate Politikarako zuzendarirena, ondoren aipatzen den espedienteari buruzkoa (L-2012-48-3805-I).\nEDIKTUA, Familia eta Komunitate Politikarako zuzendariarena, jarraian adierazten diren espedienteei buruzkoa (255_2006 Dek 01 2012_01_25).


Udalbiltza eta Ernai martxan, jazarpen aroa atzean utzi nahi du ezker abertzaleak\n2021eko urriaren 20a\nPolitika > Alderdi politikoak > Ezker abertzalea\nLegez kanporatzea eta jazarpena hainbat urtez jasan ostean, ezker abertzalea berregituratzen ari da apurka-apurka. Pasa den asteburua horren erakusgarri: Udalbiltza eraberritua eta Ernai gazte erakundea aurkeztu dituzte jendaurrean.\nJon Torner Zabala @jtorner\n2013ko martxoaren 04a\nErnai aurkezteko ekitaldia Lizarrako pilotalekuan egin zen.\nUdalbiltza berria 403 udaletako 1.257 hautetsiren babesarekin jarri da abian. 154 alkate daude tartean. Hemeretzi lagunek osatzen dute zuzendaritza, eta Mertxe Aizpurua Usurbilgo alkatea da presidentea. Hautetsi ia guztiak ezker abertzalekoak edota independenteak diren arren, badira EAJko batzuk ere, Igor Eguren Ordiziako alkate eta Udalbiltzako talde eragileko kideak azaldu duenez. “Irekita ditugu ateak”, gaineratu du.\nHiru dira erakundearen lehentasunak: kohesio funtsa sortzea, euskal nortasun agiria sustatzea eta nazioarteko biltzarra deitzea. Oinarrien artean “Euskal Herriaren eraikuntza nazionala” eta udalen arteko “lankidetza sustatzea” daude, besteak beste.\nUdalbide eta Eudel\nUdalbiltza 1999ko otsailean sortu eta azaroan bitan zatitu zen. EAJ eta EAko hautetsiek Udalbide sortu zuten orduan. Hamalau urte beranduago, Egurenek dio badagoela borondatea Udalbiderekin lankidetzan aritzeko, gehitu duen arren, erakunde hori “itzali” egin dela azken urteetan. “Udalbiderekin batera aritzea gustatuko litzaiguke”, adierazi du Ordiziako alkateak.\nBestalde, Eudel Euskadiko Udalen Elkartearen eta Udalbiltzaren egitekoez galdetuta, erakunde “desberdinak” eta “elkarren osagarriak” direla diote Udalbiltzako kideek: “Eudelek babes tekniko eta logistikoa eskaintzen die udalei, eta Udalbiltzak Euskal Herriaren artikulazio nazionala lortu nahi du”. Egurenen hitzetan “harreman zuzena” izango dute: “Ez dugu Eudelen lekua hartu nahi”.\nUdalbiltza berregituratu den honetan, Eusko Legebiltzarra ez da oraindik gai izan Udalen legea onartzeko. Hain justu, EAE da udalen eskumen eta baliabideak zehazten dituen araudirik ez duen Espainiako Estatuko erkidego bakarra, Mikel Ormazabal kazetariak El País-en nabarmendu duen moduan. Udalbiltzako ordezkariek azaldu dute auzi horri buruzko eztabaida politikoan parte hartuko dutela. Beldur dira, bestalde, Espainiako Gobernuak proposatutako neurriekin udalen “boterea” ez ote den “txikituko”. Toki Araubidearen Oinarriak arautzen dituen Legea aldatzeko proiektuak, udalerri txikien fusioa aurreikusten du, besteren artean.\nErnai, gazteak sozialismoaren eta feminismoaren alde\nZazpi hilabete iraun duen Zukgua eztabaida prozesuaren emaitza da Ernai gazte erakundea. Lizarrako Remontival pilotalekuan aurkeztu zuten pasa den larunbatean.\nIndependentzia, sozialismoa eta feminismoa ditu ardatzetako batzuk. “Ernai Euskal Estatu Sozialista eta Feminista borrokatzeko tresna gisa kokatzen dugu”, diote gazteek. “Bide honetan gure jarduna gazte problematikaren lanketan, alternatiben eraikuntzan eta nazioaren eraikuntzan oinarrituko da”.\nErakundearen oinarria herrietan ezarri dutela azaldu dute: “Hau hala izanik, antolakuntza ereduan garrantzi berezia dute eskualdeek, herrien arteko harremana sustatu eta borroka komunak koordinatuz”.\nErnairen baitan Nafarroa, Araba, Bizkaia eta Gipuzkoako gazteak biltzen dira, “prespektiba eta estrategia nazioanala izan arren”. Diotenez, Zuberoa, Nafarroa Beherea eta Lapurdiko gazteekin “harreman iraunkor eta zuzena” dute.\nKanal hauetan artxibatua: Ezker abertzalea | Udalbiltza | Ernai | Usurbil\nEzker abertzalea kanaletik interesatuko zaizu...\n"Mundu berri bat EH-tik" jardunaldiak urriaren 21ean\nErregimen kolonialaren agonia Txilen\nBanatu dituzte Euskadi Sariak kategoria guztietan\nEtxebizitzari eta oinarrizko hornikuntzei dagozkien neurri sozialak luzatzea adostu dute EH Bilduk, UPk eta PSOEk\nLaguardiako hezkuntza akordioa